In Their Own Image: European Sojourners on Early Pulau Pinang and Malay History

IN the June 2018 issue of the Journal of the Malaysian Branch of the Royal Asiatic Society (JMBRAS) I reviewed a book titled Penang and its Network of Knowledge (2017). It was co-edited by Peter Zabielskis, Yeoh Seng Guan and Kat Fatland.

The book has its origins in a continuing wave of interest on what was Tanjong Penaga, and Penang (Anglicized Pulau Pinang).‘The Penang Story: A Celebration of Diversity’ launched in 2001, culminating in the Penang Story International Conference in April 2002, reinforced the popular narrative of the island (and state) to the exclusion of its pre-European past. What happened before that deceptive year of 1786 is conceived as pre-history. It is non-history.

In the JMBRAS review I had not delved into any specific contents of the book.  Now I turn to that chapter that holds some discussion on the image of Pulau Pinangs landscape and earlier inhabitants, more precise the population and society existent then. That chapter is titled “A View from the Hill: Romantic Imaginings and ‘Improvement’ in Early Penang,” written by Cambridge historian Christina Skott.  She argued on how romanticism as a literary movement, influenced British imaginings of the island’s earlier population dubbed Penang’s ‘original’ inhabitants.

The idea of the tropical picturesque Penang was not innocent.  These are closely intertwined with ideas and promotions of European expansion and economic development. Drawing from, among others, Edmund Burke’s 1750s essay, A Philosophical enquiry into the origins of our ideas of the Sublime and Beautiful, Skott explained that the European experience of beauty and the sublime evoked an element of the ‘exotic.’ Hence the landscape favoured by the picturesque was characterised by romantic disorder, irregularity, and singular shapes.

And it was the wild terrains inhabited by outlaws and bandits, bold chieftains and noble warriors that brought us into the sphere of good taste. It was a language mainly concerned with the British landscape, describing a range of views including the rugged mountain scenes from Scotland, Wales and the European Alps. As in the case of James Cook, it was the long process of aestheticizing the landscapes of the Pacific Islands, New Zealand and Australia.

There was a cult of the ‘exotic picturesque’ landscape in art depicting the tropical flora and fauna and of the ‘natives.’ Skott found it particular useful in critically examining the language used by British writers on land and ethnography while looking at their earlier writings on Pulau Pinang. ‘Views’, ‘vistas’ and ‘prospects’ were the mantra.

One writer William Gilpin described the island as presenting a most beautiful and irregular outline, “involved in those delicate tints of grey pink, which as the sun rose, through a human atmosphere, changed to a beautiful pink.”  Gilpin also described Kedah: “Whilst on the other side not more than four miles off, the hilly and jungly coast of Queda [sic] displayed almost equal beauty, though of bolder character.”

The view, or the vista from the top of Penang Hill were equalled only in the Scottish Highlands or the Alps. It was from that position that associations were made with British landscapes as seen in Lord Minto’s letter in 1810 when he visited the island, “…steep, craggy, broken into smaller hills, and the whole covered with the most magnificent wood…and…vacant spaces which are green and flourishing.”

It was the connection with the Scottish glen.  The view from the hill was pretty and striking, where the ethnography portrayed an “Edenic interracial existence.”  Early British sojourners who lived in Malay-style houses with attap roofs, associated it with the thatched roofs of cottages in Britain.  Nineteenth century writers would habitually refer to Malay houses as ‘cottages.’

Skott’s narrative expectedly did not run counter to the assumption that the island was terra nullius before it was ‘founded’ by the British.  But realised that the Malays made up the majority of the inhabitants post 1786.  She overlooked the logic – it was simply because the Malays were there earlier, living ordered, regular lives.

European perceptions of Malays are largely based on stereotypes. The keris-wielding Malay image, of indolence, and running amok, treacherous and dangerous were mainly recycled assessments of the Malay character in the 18th and 19th century encounters by the European. Older accounts and the compendia of knowledge were scarce of new information where  “the treachery and perfidy of the Malays having become proverbial.”

The popular British Mariner’s Directory and Guide to the Trade and Navigation of the Indian and China Sea (1802) returned to the old theme of Malay ‘laziness,’ writing that the Malay “will neither endeavour to improve themselves in the arts and sciences, or husbandry, but suffer their manufactures to be neglected, and their lands to lie without cultivation.”

In the eighteenth century, a new theme had emerged in reports from the Malay world, that “the Malays had a history as a great seafaring and mercantile people.” This was from Dutch naturalist  Francois Valentijn. In his Oud en Nieuw Oost-Indiën, he described the former greatness of Melaka, citing the Sejarah Melayu.  Also Frenchman Pierre Poivre in his The Travels of a Philosopher (1770) wrote, “…The sea was covered with their ships, and they carried on a most extensive commerce..”

In 1805, John Leyden, described as a perfect student of Malay Studies, arrived in Pulau Pinang. There he saw the Malay in the image of the inhabitants of Scotland – “fierce and courageous.”  Together with Raffles, they acquired Malay manuscripts, one of which was the Sejarah Melayu – the Malay Annals.


Taman Mutiara Habitat Burung Hijrah

BATU BERENDAM 5 Oktober – Kawasan paya dan mempunyai elemen air antara faktor utama kawasan semak di Taman Mutiara, menjadi tempat persinggahan burung migrasi.

Pengarah Jabatan Perlindungan Hidupan Liar dan Taman Negara Semenanjung Malaysia (Perhilitan), Mohd Firrdhaus Mahmood berkata, burung hijrah atau ‘water bird’ itu kebiasaannya akan memilih lokasi di pesisir pantai atau kawasan tadahan air untuk berlindung.

“Kami akan membuat kawalan kerana burung-burung ini adalah spesis yang dilindungi dan di peringkat awal ini kami harap Kerajaan Negeri atau Kerajaan Persekutuan dapat menyokong usaha untuk menjadikan lokasi ini sebagai pusat konservasi.

“Jadi, mungkin diperingkat jawatankuasa yang akan ditubuhkan nanti antara Bahagian Promosi Pelancongan (BPP), Majlis Bandaraya Hang Tuah Jaya (MPHTJ) dan Perhilitan sendiri kami akan berbincang untuk meletakkan papan tanda,” katanya.

Beliau berkata, demikian ketika ditemui media di kawasan Memerhati Burung di Taman Mutiara, di sini, semalam yang turut dihadiri Exco Pelancongan, Kebudayaan dan Warisan negeri, Datuk Muhammad Jailani Khamis.

Mengulas lanjut, Mohd Firrdhaus berkata pihaknya akan mengambil tindakan terhadap mana-mana individu yang memburu, menyimpan, atau mengambil hidupan liar yang dilindungi mengikut Akta Konservasi Hidupan Liar 2010.

Katanya tindakan lebih tegas juga boleh diambil mengikut Seksyen 68(1) yang jika sabit kesalahan boleh dikenakan denda tidak melebihi RM 100,000 atau penjara tidak lebih dua tahun atau kedua-duanya sekali.


Keldai akaun: Pemilik akaun bakal disenarai hitam buka akaun baharu

KUALA LUMPUR, 11 Mei – Maklumat akaun bank yang digunakan sebagai akaun keldai akan dikongsi oleh Polis Diraja Malaysia (PDRM) dengan semua institusi kewangan supaya pemiliknya disenarai hitam daripada membuka akaun baharu.

Pengarah JSJK Bukit Aman Datuk Mohd Kamarudin Md Din berkata trend jenayah komersil kini menyaksikan akaun keldai semakin berleluasa digunakan oleh penjenayah untuk menerima wang hasil daripada aktiviti penipuan dalam talian dan menerusi media sosial.

“Sepanjang tahun lepas, sebanyak 29,769 akaun bank didapati digunakan sebagai akaun keldai, manakala bagi tahun ini sehingga 10 Mei lepas, sebanyak 1,669 akaun keldai direkodkan.

“Daripada jumlah itu, seramai 12,659 individu ditahan dan dituduh di mahkamah atas pelbagai kesalahan kerana membenarkan akaun bank mereka digunakan untuk aktiviti jenayah,” katanya dalam kenyataan hari ini.

Mohd Kamarudin berkata siasatan polis menunjukkan individu yang membenarkan akaun bank mereka digunakan oleh penjenayah sebenarnya mengetahui bahawa mereka tidak boleh mendedahkan sebarang maklumat akaun kepada mana-mana pihak.

Justeru, beliau menggesa individu atau syarikat yang tidak lagi mempunyai kawalan ke atas akaun bank mereka dan akaun itu digunakan untuk kegiatan menyalahi undang-undang, agar segera menutup akaun berkenaan.

“Tindakan tegas akan diambil dengan menangkap mana-mana pihak yang membenarkan akaun bank mereka digunakan sebagai akaun keldai dan seterusnya mencadangkan pertuduhan ke atas mereka kepada Jabatan Peguam Negara,” katanya.

Mohd Kamarudin turut memohon kerjasama pertubuhan bukan kerajaan di negara ini untuk membantu polis memberi kesedaran kepada orang ramai bahawa mereka tidak boleh berselindung sebagai mangsa apabila membenarkan akaun bank mereka digunakan oleh orang lain untuk aktiviti jenayah dan tindakan tegas akan diambil terhadap pemilik akaun berkenaan sebagai rakan sejenayah dan pensubahat.


Kerajaan berhubung dengan 10 pengeluar vaksin COVID-19

KUALA LUMPUR 16 Nov. – Persidangan Dewan Rakyat hari ini diberitahu kerajaan telah berkomunikasi dengan 10 pengeluar vaksin COVID-19 melibatkan lapan pengeluar yang dihubungi secara terus, manakala dua lagi melalui Fasiliti Akses Global Vaksin COVID-19 (COVAX).

Menteri Sains, Teknologi dan Inovasi Khairy Jamaluddin berkata ini susulan makluman daripada Pertubuhan Kesihatan Sedunia (WHO) bahawa terdapat 11 calon vaksin COVID-19 yang berada pada peringkat ujian klinikal fasa 3 setakat 13 Nov lepas.

“Rundingan itu meliputi aspek kerjasama dalam pelbagai peringkat pembangunan vaksin seperti R&D, pertukaran saintis, pembangunan fill and finish (pemindahan teknologi, logistik, cold chain), termasuk pembelian vaksin (produk akhir) sebagai jaminan akses bekalan vaksin untuk negara,” katanya pada sesi soal jawab lisan.

Beliau menjawab soalan Chan Foong Hin (PH-Kota Kinabalu) yang ingin tahu sama ada kementerian itu telah membuat sebarang pesanan untuk mengimport vaksin daripada firma negara China seperti Cansino, Sinovac dan Sinopharm atau firma United Kingdom seperti AstraZeneca dan adakah kementerian bercadang menetapkan susunan keutamaan vaksinasi COVID-19 seperti yang dilakukan di Indonesia.

Khairy berkata menerusi penyertaan dalam COVAX, Malaysia akan mendapat akses bekalan vaksin COVID-19 sebanyak 10 peratus daripada populasi negara dan kerajaan sedang berusaha mendapatkan 60 peratus lagi untuk mencukupkan sasaran imunisasi kebangsaan bagi tujuan imuniti kelompok hingga 70 peratus jumlah populasi negara.

Beliau berkata kerajaan juga sedang berusaha mendapatkan akses vaksin seawal suku pertama atau suku kedua tahun depan bergantung pada kelulusan daripada Bahagian Regulatori Farmasi Negara (NPRA).

Katanya, NPRA akan memastikan sesuatu vaksin melepasi syarat ketat yang ditetapkan merangkumi soal keselamatan dan keberkesanan menerusi data ujian klinikal yang telah dijalankan dan hanya selepas melalui proses itu, sesuatu vaksin akan diluluskan dan keputusan untuk tempahan akan dibuat.

Sementara itu, mengenai senarai keutamaan imunisasi, Khairy berkata Jawatankuasa Khas Akses Bekalan Vaksin COVID-19 (JKJAV) yang ditubuhkan pada 14 Okt lepas bersetuju membahagikan kepada tiga fasa keutamaan iaitu kumpulan barisan hadapan melibatkan kakitangan Kementerian Kesihatan (KKM) dan agensi bukan KKM seperti polis, Angkatan Tentera Malaysia, Jabatan Imigresen dan lain-lain.

Kedua ialah untuk kumpulan berisiko tinggi seperti individu yang mempunyai co-mobid dan warga emas serta kumpulan ketiga melibatkan populasi dewasa yang lain dan perincian lanjut kumpulan-kumpulan itu sedang dibuat dan dijangka diumumkan seawal suku pertama tahun depan, katanya.


Bazar Ramadan, bazar Aidilfitri serta solat tarawih dibenarkan di seluruh negara

KUALA LUMPUR: Operasi Bazar Ramadan, Bazar Aidilfitri serta solat Tarawih dibenarkan di seluruh negara sepanjang Ramadan tahun ini dengan syarat ketat.

Menteri Kanan (Keselamatan), Datuk Seri Ismail Sabri Yaakob berkata, keputusan dibuat Mesyuarat Jawatankuasa Teknikal Pengurusan Darurat COVID-19 hari ini selepas mendapat Kementerian Kesihatan Malaysia (KKM) bagi memudahkan umat Islam membuat persediaan.

“Selepas mengadakan perbincangan dan mendapat pandangan KKM dan ahli mesyuarat yang lain, hari ini Mesyuarat Jawatankuasa Teknikal bersetuju untuk membenarkan operasi Bazar Ramadan dan Bazar Aidilfitri di seluruh negara serta solat Tarawih.

“Antaranya syarat-syaratnya lokasi bazar di kawasan terbuka, menyediakan laluan sehala-pintu masuk dan keluar berbeza, pendaftaran MySejahtera di pintu masuk dan ada kawalan jumlah pengunjung,” katanya pada sidang media Perintah Kawalan Pergerakan (PKP) hari ini.

Ismail Sabri berkata, waktu operasi Bazar Ramadan adalah mulai 3 petang hingga 8 malam manakala Bazar Aidilfitri dari jam 10 pagi hingga 12 tengah malam.

“SOP yang lain kita akan umumkan kemudian. Bagaimanapun dari sudut lokasi, jumlah gerai serta saiz tapak dan lain-lain akan ditentukan oleh pihak berkuasa tempatan (PBT) di negeri masing-masing.

“Jadi hari ini sebenarnya kita mendengar cadangan Dewan Bandaraya Kuala Lumpur (DBKL) untuk Bazar Ramadan di Wilayah Persekutuan. Mereka ada SOP yang lengkap dan kita bersetuju.

“Tapi DBKL yang akan umumkannya, manakala bagi negeri-negeri, SOPnya akan diumumkan oleh dewan bandaraya, majlis daerah majlis daerah dan sebagainya,” katanya.

Mengenai solat Tarawih berjemaah di masjid dan surau sepanjang Ramadan tahun ini, jumlah kehadiran jemaah adalah tertakluk kepada SOP dan keputusan negeri masing-masing

“Bukan saja solat Tarawih, mungkin tadarus di masjid dan surau, ceramah agama atau tazkirah dan sebagainya.., jumlah kehadiran jemaah ditentukan kerajaan negeri.

“Ini tertakluk kepada kerajaan negeri, cuma kita di peringkat jawatakuasa ini bersetuju pada dasarnya solat Tarawih dan semua aktiviti di surau dan masjid pada Ramadan nanti kita benarkan,” katanya.


Petugas kesihatan maut, tiga pengsan terhidu gas karbon monoksida ambulans

Penolong Pengarah Bahagian Operasi Jabatan Bomba dan Penyelamat Malaysia (JBPM) Negeri Sembilan Ahmad Mukhlis Mokhtar berkata pihaknya bergegas ke lokasi kejadian selepas menerima panggilan mengenai insiden itu pada kira-kira 9.50 pagi.

“Siasatan awal Pasukan Unit Khas Bahan Kimia Berbahaya (HAZMAT) mendapati tiada kebocoran di kawasan klinik selain paras oksigen dalam bangunan adalah normal.

Sementara itu, Ketua Unit HAZMAT JBPM Negeri Sembilan TPgB II Mohammad Idris berkata mangsa yang meninggal dunia itu pada awalnya mengadu sakit dada dan kemudian pengsan di kawasan klinik berkenaan sebelum tiga rakannya mengangkatnya memasuki ambulans untuk dihantar ke Hospital Port Dickson.

“Bagaimanapun, sebaik tiba di hospital berkenaan, apabila pintu belakang ambulans dibuka, tiga orang petugas kesihatan itu yang berada bersama mangsa didapati turut tidak sedarkan diri, manakala mangsa berumur 29 tahun itu telah meninggal dunia,” katanya.

Katanya, pemandu dan seorang kakitangan yang berada di bahagian hadapan tidak mengalami sebarang kecederaan, manakala ketiga-tiga mangsa yang pengsan kini berada dalam keadaan stabil dan siasatan lanjut masih diteruskan.


Kerajaan bayar 50 hingga 60 peratus kerugian ditanggung jemaah umrah

KOTA BHARU, 6 Feb – Kerajaan akan membayar 50 hingga 60 peratus kerugian yang dialami oleh jemaah umrah sepanjang penangguhan sementara ibadah tersebut selama sebulan bermula 8 Jan lepas.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata Lembaga Tabung Haji (TH) dan Kementerian Pelancongan, Seni dan Budaya Malaysia (MOTAC) telah melakukan tapisan senarai jemaah yang menanggung kerugian.

“Kami mengetahui, kumpulan jemaah yang terkandas baru-baru ini untuk mengerjakan umrah mengalami kerugian tertentu yang melibatkan perbelanjaan seperti penginapan dan tempahan lain. Oleh itu, kerajaan akan menanggung sebahagian daripada perkara tersebut.

“Proses ini masih dalam penelitian akhir, barangkali pertengahan bulan ini mengikut apa yang disebutkan oleh TH dengan kerjasama MOTAC dan kumpulan persatuan umrah akan memurnikan (membuat tapisan) senarai jemaah yang benar-benar menanggung kerugian,” katanya.

Beliau berkata demikian kepada pemberita selepas hadir di Majlis Santuni Nelayan Dewan Undangan Negeri (DUN) Kijang di Kompleks Lembaga Kemajuan Ikan Malaysia (LKIM) di sini hari ini.

Mengulas lanjut, Ahmad Marzuk yang juga Ahli Parlimen Pengkalan Chepa berkata pembayaran berkenaan akan dibuat secara terus oleh TH kepada jemaah yang berkenaan.

Katanya, jemaah perlu ke mana-mana cawangan TH yang terdekat dengan membawa dokumen berkaitan termasuk kad pengenalan diri, visa dan juga butiran terperinci mengenai umrah.

“Kalau mereka ada akaun TH lagi senang memandangkan pembayaran akan dimasukkan secara terus ke akaun jemaah. TH akan agihkan peruntukan yang disediakan kerajaan, melalui Kementerian Kewangan,” katanya.

Beliau turut mengingatkan kepada bakal jemaah yang akan menunaikan umrah pada Selasa ini (8 Feb) agar menitikberatkan prosedur operasi standard (SOP) termasuk kekal memakai pelitup muka dan sebagainya.

“Seperti kita lihat, sehari dua ini berlaku peningkatan kes harian COVID-19 susulan penularan varian Omicron. Jadi saya harap supaya jemaah kekal patuh SOP memandangkan kita mahu memastikan mereka pulang dari umrah nanti agar tidak menyumbangkan kepada peningkatan kes yang mendadak,” katanya. – BERNAMA


Melaka sudah sedia terima pelancong asing

Antara pintu masuk itu adalah Lapangan Terbang Antarabangsa Melaka (LTAM) Batu Berendam dan Kompleks Kastam, Imigresen dan Kuarantin (CIQ), Terminal Feri Antarabangsa Melaka.

EXCO Pelancongan negeri, Datuk Muhammad Jailani Khamis berkata, pada masa yang sama kemasukan pelancong menerusi jalan darat melibatkan Singapura dan Thailand sudah berjalan lancar.

“Ada dua persiapan kita sekarang yang berada di tahap akhir iaitu di jalan laut pelabuhan CIQ yang mana feri dari Dumai ke Melaka sudahpun bersedia.

“Bahagian Promosi Pelancongan (BPP) Melaka berada di Tambak Johor pada hari Jumaat dan Sabtu ini untuk promosikan kedatangan pelancongan Singapura ke Melaka,” katanya.

Beliau berkata demikian pada sidang media selepas Majlis Penyampaian Cenderahati Hari Raya Aidilfitiri kepada Wartawan Bergama Islam di  di sini, semalam.

Muhammad Jailani berkata pihak akan mengadakan satu lawatan ke Dumai dalam masa terdekat bagi melihat keupayaan kapasiti pelancong yang bakal ke Melaka.

“Saya juga akan pergi ke Dumai dalam satu atau dua minggu lagi, lepas itu baru kita tahu keupayaan atau kapasiti pelancong yang masuk Melaka nanti,” katanya.


JKM siasat dakwaan hidangan PPS busuk, tak berkualiti

SUNGAI RAMBAI 8 Mac – Siasatan terperinci akan dilakukan Jabatan Kebajikan Masyarakat (JKM) berhubung dakwaan mangsa banjir ditempatkan di pusat pemindahan sementara (PPS) Sungai Rambai, dihidangkan makanan tidak berkualiti termasuk lauk ikan sudah busuk.

Exco Hal Ehwal Wanita, Pembangunan Keluarga dan Kebajikan negeri, Datuk Kalsom Noordin berkata, pihaknya memandang serius dakwaan itu dan memberi jaminan siasatan terpeinci akan dijalankan JKM.

“Sebagai Exco saya tidak akan berkompromi , bagaimana perkara ini boleh berlaku. Sekiranya benar tindakan sewajarnya kepada pembekal makanan yang terbabit akan diambil.

“Kerajaan memperuntukkan RM20 sehari bagi setiap mangsa banjir, jadi seharusnya makanan yang dihidangkan berkualiti dan mempunyai nutrisi,” katanya selepas turun padang melawat mangsa banjir di PPS Sungai Rambai, di sini.

Kalsom berkata turut dipandang serius adalah dakwaan makanan lambat dihantar ke PPS, berikutan itu pihaknya akan mencari penyelesaian agar perkara sama tidak berulang.

Katanya susulan dua dakwaan itu JKM dibantu pihak Japerun sudah diminta melakukan pemantauan di PPS lain sekitar negeri ini untuk mendapatkan maklum balas daripada mangsa.

Media sebelum ini melaporkan, mangsa banjir di PPS Sekolah Kebangsaan (SK) Sungai Rambai di sini, mendakwa makanan tengah hari yang dibekalkan kepada mereka tidak berkualiti.

Seorang mangsa dari Kampung Batu Gajah Pasir, Zariffudin Abdul Hamid, 45, berkata, isterinya mengalami cirit-birit selepas makan nasi berlauk ikan kembung yang dibekalkan, dalam kejadian Ahad lalu.


Chin Aun, Rameli kecewa Piala Malaysia batal

Walaupun kecewa legenda bola sepak negara Datuk Soh Chin Aun berkata, demi kesihatan sejagat, saingan elit itu lebih baik dibatalkan sementara.

“Isu kesihatan buat masa ini adalah lebih penting berbanding saingan Piala Malaysia, walaupun kecewa namun saya yakin ia merupakan keputusan yang sukar kerajaan untuk memutuskannya,” katanya ketika dihubungi.

Jelas rakannya, Rameli Junit pula, beliau telah menjangkakan pembatalan saingan elit itu apabila penularan pandemik itu kembali berada di tahap membimbangkan.

“Bukan saya sahaja yang kecewa ia dibatalkan, tetapi ramai lagi yang merasai sedemikian, memandangkan ia antara saingan yang ditunggu,” katanya ketika dihubungi.

Chin Aun dan Rameli masing-masing merupakan rakan pasukan yang pernah menyarung jersi kebangsaan ke Sukan Olimpik Moscow 1980, namun Malaysia kemudiannya menarik diri dari temasya sukan itu kerana memboikot serangan ke atas bumi Afghanistan.

Kerajaan baru-baru ini memutuskan untuk menangguhkan perlawanan bola sepak sepanjang Perintah Kawalan Pergerakan Bersyarat (PKPB) selepas mengambil kira bahaya kepada pemain dan krew terbabit.

Dan sehubungan itu Liga Bola Sepak Malaysia (MFL) semalam menerusi kenyataan mengumumkan keputusan sepakat untuk membatalkan kejohanan itu tahun ini selepas rayuan meneruskan temasya itu ditolak Majlis Keselamatan Negara.


Agong ziarah, santuni mangsa banjir di Rompin

KUALA LUMPUR, 4 Jan – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan mencemar duli berangkat menziarahi dan menyantuni mangsa banjir di dua Pusat Pemindahan Sementara (PPS) di Keratong, Rompin, Pahang.

Pada lawatan itu yang bermula 12 tengah hari, Al-Sultan Abdullah berkenan meluangkan masa dua jam menyantuni dan beramah mesra bersama mangsa banjir di PPS Sekolah Kebangsaan Keratong 1 dan PPS Sekolah Kebangsaan Keratong 2.

“Seri Paduka Baginda turut berkenan mengurniakan sumbangan kepada mangsa banjir di dua PPS tersebut dengan harapan ia dapat mengurangkan beban yang ditanggung akibat musibah banjir,” menurut kenyataan itu.

Sejumlah 96 mangsa banjir daripada 29 keluarga ditempatkan di PPS Sekolah Kebangsaan Keratong 1, manakala 211 mangsa daripada 61 keluarga pula di PPS Sekolah Kebangsaan Keratong 2.


Banjir: Perkhidmatan tren kargo dari Pelabuhan Klang digantung sementara – KTMB

KUALA LUMPUR, 19 Dis – Semua perkhidmatan tren kargo Keretapi Tanah Melayu Berhad (KTMB) dari Pelabuhan Klang akan digantung sementara sehingga paras air banjir di stesen Batu Tiga surut dan landasan di sektor Padang Jawa dan Shah Alam pulih.

Ketua Pegawai Operasi KTMB Mohd Zain Mat Taha dalam kenyataan berkata selain itu tiada perkhidmatan tren komuter penumpang dari stesen Batu Tiga menuju ke stesen Pelabuhan Klang dan sebaliknya berikutan banjir dan tanah mendap di antara Padang Jawa dan Shah Alam,

“Bagi perkhidmatan KTM Komuter Pelabuhan Klang – Tanjung Malim – Pelabuhan Klang, tren dari KL Sentral menuju ke Pelabuhan Klang akan ditamatkan di stesen Subang Jaya dan berpatah balik ke KL Sentral,” katanya.

Penumpang yang terjejas boleh mendapatkan pemulangan tambang penuh atau menukar tarikh perjalanan melalui e-wallet KITS atau di kaunter mengikut terma dan syarat.

Hujan lebat sejak semalam juga menyebabkan beberapa operasi perkhidmatan tren penumpang di sektor Pantai Timur dan Lembah Klang terjejas berikutan banjir.

Beliau berkata angin kuat telah menyebabkan pokok tumbang dan merosakkan alat talian atas, landasan juga ditenggelami air di beberapa tempat yang menyebabkan kelewatan serta pembatalan tren.

“KTMB terpaksa membatalkan beberapa perkhidmatan tren demi keselamatan penumpang. Justeru kami (KTMB) memohon maaf atas kesulitan yang dihadapi,” kata Mohd Zain.

Sementara itu, semua perkhidmatan ETS beroperasi seperti biasa dan perkhidmatan KTM Intercity Ekspres Rakyat Timuran, perkhidmatan tren nombor 26 dan 27 laluan Kempas Baru akan beroperasi seperti biasa.


Simpanan lebur ‘dijerat’ skim kutu

BANDA HILIR 20 Februari – Hasrat empat rakan yang ingin memperoleh wang sampingan lebur apabila mereka mendakwa ditipu oleh seorang wanita yang juga ‘ibu kutu’.

Mangsa, yang hanya ingin dikenali sebagai Nor, 33, mendakwa menggunakan wang untuk membaik pulih kediamannya bagi menyertai skim itu selepas dijanjikan pulangan lumayan.

“Saya tertarik dengan gaya hidup mewah rakan dan pada mulanya tidak curiga dengan skim berkenaan. Jadi Februari tahun lalu saya labur RM1,500. Akibat terpedaya janji diberikan saya keluarkan modal dan lakukan 24 transaksi berjumlah ratusan ribu ringgit setakat Disember lalu.

“Sebelum ini saya dijanjikan akan mendapat keuntungan 60 peratus selepas tiga bulan, namun sampai sekarang tidak ada sebarang pembayaran dilakukan,” katanya ketika ditemui selepas membuat laporan di Balai Polis Melaka Tengah, di sini, hari ini.

Sementara itu seorang lagi mangsa hanya mahu dikenali sebagai May, berusia 30-an mendakwa, kerugian RM20,000 dan lebih membingungkan modal yang dilabur adalah wang sepatutnya digunakan untuk melunaskan bayaran pinjaman rumah.

“Selain diajak oleh rakan sekerja saya tertarik selepas melihat iklan kerana dijanjikan akan mendapat pulangkan keuntungan seawal tiga bulan sahaja. Bermula dengan pelaburan cuma RM5,000 kini kerugian saya terpaksa tanggung mencapai puluhan ribu.

“Kerana yakin saya menunggu mengikut tarikh dijanjikan tapi selepas tiga bulan dan sampai sekarang saya berlum terima bayaran, mereka beri pelbagai alasan,” katanya.

Mengulas mengenai perkara itu Pengerusi Pertubuhan Kepimpinan Melayu Malaysia, Md Firdaus Mashor berkata, pihaknya dimaklumkan terdapat kira-kira 40 individu sekitar Melaka dan Johor menjadi mangsa dengan skim berkenaan dengan kerugian mencecah RM1.3 juta.

“Hari ini seramai 10 mangsa dari Melaka sudah tampil membuat laporan polis dan saya yakin akan ada lagi kerana mereka sebelum ini dikatakan takut untuk ke hadapan.

“Saya harap ibu kutu ini dikenakan tindakan tegas mengikut akta yang ditetapkan kerana ia membabitkan ramai individu selain jumlah kerugian juga jutaan ringgit,” katanya.


Moratorium LPPSA: Lihat penjawat awam dalam konteks isi rumah, bukan individu

KUALA LUMPUR 4 Julai – Kongres Kesatuan Pekerja-Pekerja Dalam Perkhidmatan Awam (CUEPACS) berpandangan isu penangguhan bayaran balik pinjaman perumahan penjawat awam perlu dilihat dalam konteks isi rumah, bukannya sebagai individu yang tidak mempunyai tanggungan.

Bagaimanapun dari sudut isi rumah, hampir 50 peratus pasangan mereka tidak bekerja di sektor kerajaan serta turut terkesan dengan pandemik yang melanda negara ketika ini.

“Tidak salah jika CUEPACS membawa suara mereka ini kerana mereka turut terjejas apabila pasangan masing-masing tidak lagi boleh berniaga, dipotong gaji malah ada yang diberhentikan kerja.

Beliau berkata demikian semasa mengulas kenyataan seorang bekas menteri yang mempersoalkan alasan di sebalik permohonan CUEPACS menggesa kerajaan melalui Lembaga Pembiayaan Perumahan Sektor Awam (LPPSA) melakukan penangguhan bayaran balik pinjaman perumahan penjawat awam sepertimana yang ditawarkan pelbagai bank swasta.

“Sekiranya LPPSA membenarkan penangguhan bayaran pinjaman dilakukan, mereka yang terbabit akan mempunyai lebihan pendapatan yang boleh digunakan untuk merancang kembali kewangan serta membantu keluarga dalam kesusahan,” katanya.


Polis menemukan petunjuk baharu kes mayat wanita dalam gaung

SEREMBAN, 28 Mac – Polis mengesahkan membawa salah seorang suspek bagi mengesan bukti baharu yang dipercayai terkait dengan kes mayat seorang wanita dalam gaung, pada 20 Mac di Kilometer 14, Jalan Lama Bukit Putus Seremban-Kuala Pilah itu.

Timbalan Ketua Polis Negeri Sembilan Senior Asisten Komisioner Datuk Che Zakaria Othman berkata operasi pencarian masih dijalankan di kawasan belukar berhampiran tangki milik Pengurusan Air Berhad, di Taman Bukit Zamrud di sini hari ini.

“Hari ini polis ada membawa salah seorang suspek, siasatan masih berjalan. Kita harap kita dapat sesuatu, kami tengah berusaha mencari,” katanya kepada pemberita di sini hari ini.

Katanya turut terlibat adalah unit forensik polis dan pasukan patalogi Hospital Tuanku Ja’afar (HTJ) dalam siasatan yang dijalankan sekitar 4.30 petang tadi.

Pada 20 Mac lepas, mayat wanita tanpa identiti itu ditemukan dalam keadaan tertiarap, dan laporan bedah siasat mayat itu telah dihantar ke Jabatan Kimia bagi pengesahan punca kematian.

Susulan itu polis menahan dua lelaki masing-masing berumur 41 dan 44 tahun, serta seorang wanita berumur 18 tahun direman, bagi membantu siasatan kes berkenaan.

Baru-baru ini, Ketua Polis Negeri Sembilan Datuk Mohamad Mat Yusop berkata mayat itu dipercayai ditinggalkan di lokasi terbabit, bagi menyorokkan kematiannya dan kesalahan itu disiasat di bawah Seksyen 302 Kanun Keseksaan.- BERNAMA


COVID-19: Malaysia dijangka mula peroleh bekalan vaksin suku pertama 2021

Menurut Kementerian Sains, Teknologi dan Inovasi (MOSTI) dan Kementerian Kesihatan Malaysia (KKM) dalam kenyataan bersama hari ini, keutamaan akan diberikan kepada petugas barisan hadapan meliputi sektor kesihatan dan keselamatan seperti doktor, jururawat, polis serta petugas penjara dan imigresen.

“Setakat ini, KKM telah berhubung dengan lapan calon vaksin yang kini berada di peringkat ujian klinikal fasa tiga,” menurut kenyataan dikeluarkan susulan mesyuarat pertama Jawatankuasa Khas Jaminan Akses Vaksin COVID-19 (JKJAV) semalam.

MOSTI dan KKM berkata kerajaan juga sedang memuktamadkan rundingan dengan COVAX, satu  inisiatif antarabangsa dipimpin Pertubuhan Kesihatan Sedunia (WHO) dan rakan-rakannya untuk memastikan akses vaksin COVID-19, yang mempunyai sembilan calon vaksin COVID-19 di bawah Global Alliance for Vaccine and Immunisation (GAVI).

Menurut kenyataan berkenaan, mesyuarat JKJAV yang dipengerusikan secara bersama Menteri Kesihatan Datuk Seri Dr Adham Baba dan Menteri Sains, Teknologi dan Inovasi Khairy Jamaluddin turut bersetuju membentuk empat jawatankuasa kecil merentasi pelbagai kementerian dan agensi mengikut tugas tertentu.

Jawatankuasa tersebut adalah Polisi Vaksinasi Kebangsaan dan Pemilihan Calon Vaksin Yang Sesuai; Pendaftaran, Logistik dan Pembangunan Vaksin; Kewangan dan Perolehan; dan Komunikasi.

“Kerajaan komited untuk mendapatkan keputusan segera bagi perolehan vaksin COVID-19 bagi memastikan negara tidak ketinggalan dalam mendapatkan bekalan vaksin yang diluluskan dan terbukti selamat kelak,” katanya.

JKJAV ditubuhkan bagi memastikan bekalan vaksin COVID-19 diperoleh segera dengan MOSTI dan KKM bertindak sebagai jawatankuasa induk dalam merancang, melaksana dan memantau keseluruhan strategi untuk pembekalan vaksin COVID-19 sehingga pelaksanaan program imunisasi dijalankan.


Zainuddin Pengarah JSJK Bukit Aman yang baharu

KUALA LUMPUR, 7 Ogos – Datuk Zainuddin Yaacob dilantik sebagai Pengarah Jabatan Siasatan Jenayah Komersil (JSJK) Bukit Aman yang baharu berkuat kuasa Isnin depan.

Majlis serah terima tugas disaksikan oleh Ketua Polis Negara Tan Sri Abdul Hamid Bador di Mes Pegawai Kanan Bukit Aman di sini hari ini.

Zainuddin sebelum ini merupakan Ketua Polis Kedah dan juga pernah memegang beberapa jawatan penting antaranya Timbalan Ketua Polis Kuala Lumpur.- BERNAMA


Jalan Kulai – Kota Tinggi ditutup akibat tanah runtuh

JOHOR BAHRU, 25 Jan – Jalan Kulai-Kota Tinggi (FT094) yang menghala ke Felda Ulu Tebrau ditutup sementara kepada semua kenderaan susulan berlaku kejadian tanah runtuh di Jalan Negeri Jalan Sungai Tiram-Ulu Tebrau (J08), di Kulai, hari ini.

Jabatan Kerja Raya (JKR) Daerah Kulai menerusi notis yang dimuat naik dalam Facebook rasmi jabatan itu memaklumkan Polis Diraja Malaysia dan Angkatan Pertahanan Awam Malaysia telah hadir ke lokasi berkenaan untuk melaksanakan pemantauan dan penyediaan Pelan Pengurusan Trafik (TMP) sementara.

“Hasil pemeriksaan pihak JKR, pergerakan tanah masih berlaku dan jalan itu akan ditutup bermula dari persimpangan Jalan Kulai-Kota Tinggi (ke Felda Ulu Tebrau) sehingga pusat pelupusan sampah (SWM) sementara pemeriksaan terperinci dilaksanakan.

“Pemasangan TMP, papan tanda lencongan telah dipasang sebagai hebahan dan pemasangan kanvas dilaksanakan bagi mengurangkan berlaku hakisan yang lebih besar di lokasi kejadian,” menurut notis itu.

Jabatan itu menyatakan tempoh penutupan jalan akan ditentukan selepas pemeriksaan lanjut dilakukan, justeru orang ramai dinasihatkan agar merancang perjalanan dan menggunakan laluan alternatif bagi mengelakkan lokasi terjejas.

JKR turut mencadangkan laluan alternatif kepada orang ramai iaitu Felda Ulu Tebrau – Jalan Seelong (J02) – Jalan Lapangan Terbang Senai (FT16) – Jalan Persekutuan Johor Bahru – Air Hitam (FT001) – Jalan Kulai – Kota Tinggi (FT94) – Kota Tinggi.


Badminton Terbuka Malaysia kembali, tiket mula dijual Khamis

KUALA LUMPUR, 24 Mei – Badminton Terbuka Malaysia yang dua tahun tidak dianjurkan akibat pandemik COVID-19, kini kembali sebagai Petronas Terbuka Malaysia akan berlangsung di Arena Axiata Bukit Jalil dari 28 Jun hingga 3 Julai.

Persatuan Badminton Malaysia (BAM) dalam satu kenyataan memaklumkan kejohanan badminton itu yang merupakan salah satu daripada lima kejohanan siri super berprestij dalam kalendar Persekutuan Badminton Dunia (BWF), akan menyediakan hadiah keseluruhan US$675,000 (RM2,963,250).

“Akan turut diadakan karnival Festival Malaysia di kawasan terbuka dengan permainan interaktif seperti badminton udara, jualan makanan, selain persembahan kebudayaan dan artis tempatan bersempena dengan kejohanan itu dari jam 3 petang sehingga 10 malam,” menurut kenyataan itu.

Kenyataan BAM itu menyatakan karnival Festival Malaysia itu memfokuskan kepada pertunjukkan budaya Malaysia, pelancongan dan sukan sebagai asas kepada festival itu bagi membanggakan rakyat Malaysia.

Sementara itu Setiausaha Agung BAM Datuk Kenny Goh berkata BAM amat berbesar hati kerana sebuah jenama global terkenal kini bersama-sama mereka, dan berterima kasih kepada Petonas atas sokongan syarikat itu kepada mereka.

Peminat boleh mula membeli tiket menerusi www.myticket.asia bermula 26 Mei bermula pukul 2 petang dengan harga dari RM25 hingga RM500, manakala promosi pembeli awal tertakluk kepada 2,000 tiket pertama dijual.- BERNAMA


Pemenang pingat emas Olimpik Filipina Diaz pilih jurulatih sebagai suami

MELAKA, 28 Julai – Genap setahun merangkul pingat emas Sukan Olimpik Tokyo, atlet angkat berat Filipina Hidliyn Diaz menamatkan zaman bujangnya apabila melangsungkan perkahwinan dengan jurulatihnya dari Guam Julius Irvin T. Naranjo.

Bapa angkatnya yang juga Timbalan Presiden Persekutuan Angkat Berat Malaysia (PABM) Ahmad Janius Abdullah berkata Diaz melangsungkan perkahwinan itu pada Selasa lepas (26 Julai) di Baguio City, Manila, Filipina.

“Tarikh tersebut dipilih pasangan itu kerana ia genap setahun Diaz melakar sejarah tersendiri dengan menyumbang pingat emas pertama Filipina di temasya Sukan Olimpik.

“Majlis itu diadakan secara tertutup di sebuah pusat peranginan tanah tinggi Baguio City namun berlangsung meriah dengan dihadiri sanak saudara dan rakan-rakan terdekat,” katanya ketika dihubungi melalui aplikasi WhatsApp.

Beliau yang turut menghadiri majlis tersebut, berkata pasangan itu sudah lama merancang mendirikan rumah tangga namun Diaz menunggu 26 Julai itu kerana dianggap tarikh keramat buatnya.

Dalam pada itu, beliau menjelaskan Diaz akan kembali menjalani latihan dengan dibantu suaminya dalam menghadapi Kejohanan Dunia dan kelayakan Sukan Olimpik di Colombia pada Disember ini.

Jaguh angkat berat dari Filipina itu sebelum ini mencuri tumpuan di Tokyo apabila mendedahkan beliau hanya berlatih di parkir kereta milik Ahmad Janius di Kampung Kesang Tua sebagai persiapan ke Sukan Olimpik.

Diaz menjalani latihan di situ selepas terkandas di Malaysia sejak Februari 2020 apabila pintu masuk negara ditutup untuk semua penerbangan keluar dan masuk ekoran pandemik COVID-19 yang melanda seluruh dunia.


Alahai!… sampai terlelap tunggu pelanggan singgah membeli

MELAKA 3 Mac. – “Jika sebelum ini boleh dikatakan tidak menang tangan melayan pelanggan, namun kini sampai terlelap dibuatnya menunggu pelanggan singgah membeli.

“Walaupun begitu saya tetap cekalkan hati untuk terus membuka kedai dan berniaga seperti biasa dengan harapan akan ada barangan yang terjual,” luah peniaga Aini Abd Majid, 62.

Menurutnya, sejak pelaksanaan Perintah Kawalan Pergerakan (PKP) 2.0 pada 13 Januari, peniaga kecil khususnya yang menjual produk tempatan seperti belacan, cencaluk, ikan masin dan dodol di sekitar Kampung Pinang, Batang Tiga, di sini, terjejas.

Ujarnya yang sudah berniaga lebih 30 tahun, walaupun situasi ini perit namun dia tetap berniaga seperti biasa bagi menghabiskan stok barangan bagi mengelakkan menanggung kerugian.

“Boleh dikatakan pelanggan kami di sini kebanyakannya pelancong luar seperti dari Selangor, Negeri Sembilan dan Kuala Lumpur datang membeli cencaluk, belacan sebagai buah tangan untuk dibawa balik namun kini tiada lagi kelibat orang luar.

“Walaupun begitu mujur ada penduduk setempat dan mereka yang tinggal berdekatan singgah membeli. Kalau sehari boleh dapat antara RM20 hingga RM30 sehari ia begitu besar nilainya,” katanya.

Katanya, walaupun ada antara stok yang boleh disimpan lama, namun ada juga produk seperti kerepek dan dodol perlu dihabiskan… jika dibiarkan lama ianya akan rosak.

“Produk jualan seperti cencaluk, belacan dan ikan masin boleh disimpan lama sekiranya disimpan dengan betul. Buat waktu ini untuk menambah bekalan stok juga perlu difikirkan tidak seperti dulu.

“Untuk mengelak daripada menanggung kerugian, stok yang diambil hanya dalam kuantiti yang sedikit dan kami peniaga kini bergantung kepada pelanggan setempat, walaupun ada harinya hanya sebotol cencaluk atau sebungkus belacan yang dijual, ia amat mengembirakan,” katanya.


PLUS tambah 12 lorong RFID, kurangkan kesesakan di Plaza Tol – Nanta

KUALA LUMPUR, 13 Jan – PLUS Expressway Berhad akan menambah 12 lorong teknologi Identifikasi Frekuensi Radio (RFID) selewat-lewatnya pertengahan April ini sebagai permulaan susulan rungutan pengguna lebuh raya berhubung kekurangan lorong berkenaan yang menyebabkan kesesakan.

Menteri Kerja Raya Datuk Seri Alexander Nanta Linggi berkata keputusan itu dicapai hasil pertemuan beliau dengan wakil dari kumpulan Touch ‘n Go Malaysia, Lembaga Lebuhraya Malaysia dan PLUS Malaysia pagi ini bagi mendapatkan maklumat jelas mengenai isu kesesakan di plaza tol yang menggunakan RFID seperti diutarakan pengguna lebuh raya.

“Berdasarkan rungutan yang banyak diterima, rata-rata pengguna transaksi ini mengeluh mengenai kekurangan laluan transaksi RFID yang menyebabkan kesesakan teruk di plaza tol.

“Isu keselamatan juga turut dibangkitkan di mana pengguna jalan raya mempersoalkan kedudukan laluan RFID di plaza tol yang berubah-ubah yang telah menyebabkan kemalangan.

“Dalam pertemuan ini, saya sudah mengarahkan tindakan diambil secepat mungkin yang menjurus kepada penyelesaian masalah di samping memastikan keselamatan semua pihak terjamin,” katanya dalam hantaran di laman Facebook.

Sistem RFID menggunakan cip frekuensi radio yang terkandung dalam satu pelekat yang ditampal pada sesebuah kenderaan dan akan menggantikan peranan peranti tag pintar (SmartTAG).

Sementara itu, Lembaga Lebuhraya Malaysia (LLM) dalam kenyataan memaklumkan 12 lorong RFID di lebuh raya bawah kumpulan PLUS berkenaan membabitkan Plaza Tol Sungai Besi (Plaza Tol Masuk), Jalan Duta (Plaza Tol Masuk), Shah Alam (Plaza Tol Masuk) dan Sungai Buloh (Plaza Tol Masuk).

Plaza tol lain ialah Rawang Selatan (Plaza Tol Masuk), Setia Alam (Plaza Tol Keluar dan Masuk), Subang (Plaza Tol Masuk), Putra Mahkota (Plaza Tol Masuk) dan Kajang (Plaza Tol Masuk).

LLM turut menasihatkan pengguna lebuh raya memastikan baki e-wallet untuk penggunaan lorong RFID adalah mencukupi dan memastikan pemilihan lorong yang menggunakan kaedah (mode) bayaran yang sama sewaktu masuk dan keluar plaza tol.

”Sebarang pandangan boleh disalurkan dengan menghubungi LLM di talian 1-800-88-7752 serta laman Facebook Lembaga Lebuhraya Malaysia atau di Twitter @LLMtrafik,” menurut kenyataan itu.


PKP 2.0: Kepentingan imbangi aspek ekonomi dan kesihatan- Ismail Sabri

KUALA LUMPUR 25 Jan. – Keputusan melaksanakan Perintah Kawalan Pergerakan (PKP) buat kali kedua dengan memberikan kelonggaran tertentu terutama bagi sektor ekonomi adalah sesuatu yang sukar, namun perlu dibuat bagi mengimbangi aspek kesihatan rakyat dan juga ekonomi.

Bagi Menteri Kanan (Kluster Keselamatan) Datuk Seri Ismail Sabri Yaakob, PKP kali ini melihat kepada kepentingan ekonomi tidak kira melalui syarikat gergasi mahupun peniaga kecil-kecilan, dan pada masa sama perlu menumpukan kepada kesihatan rakyat.

“Kita tidak mahu rakyat mati akibat COVID-19, dan kita juga tidak mahu mereka mati kerana tidak makan,” katanya dalam satu temu bual eksklusif dengan Bernama, baru-baru ini.

Katanya, ada pihak mempertikaikan pelaksanaan PKP kali kedua yang dikatakan lebih longgar, tapi daripada konteks lebih luas, negara boleh bangkrap kalau PKP dilaksanakan bertahun-tahun.

“Waktu PKP dulu, negara rugi RM2.4 bilion setiap hari. Kerajaan juga perlu fokus kepada rakyat yang bergantung kepada pendapatan seharian bagi menampung hidup.
“Sebab itu ketika PKP 2.0 ini, kita benarkan sebahagian besar sektor ekonomi untuk beroperasi. Kita fikir kebajikan rakyat dan keselamatan mereka juga sama penting,” katanya.

Ismail Sabri menjelaskan biarpun pelbagai bantuan disalurkan kepada rakyat, namun kerajaan tidak boleh memberi bantuan selama-lamanya dengan mengambil kira kesan jangka panjang.

“Bantuan one-off diberikan hanya RM3,000 bagi perusahaan kecil dan sederhana. Dengan membenarkan sesetengah sektor untuk beroperasi, peniaga kecil-kecilan sebagai contohnya yang mempunyai gerai tepi jalan juga boleh berniaga bagi menampung keperluan seharian,” katanya.

Beliau menjelaskan sektor perkilangan pula dibuka bukan bagi menjaga hati ‘tauke besar’ tetapi kerana rantaian ekonomi yang melibatkan operasi syarikat dan nasib pekerja harus diutamakan.

“Netizen kata kita jaga tauke besar, tapi ia adalah berkaitan pekerja mereka. Kalau tauke besar rugi akibat kilangnya tidak beroperasi, akhirnya mangsa adalah pekerja yang bergantung kepada pendapatan itu,” katanya.

Hari ini, genaplah setahun negara dibadai pandemik COVID-19, apabila kes pertama membabitkan tiga warga China yang masuk ke Malaysia melalui Johor dari Singapura, dilaporkan pada 25 Januari 2020.

Ketika gelombang pertama, ia melibatkan majoriti kes import dan bukan rakyat Malaysia, manakala gelombang kedua jangkitan pula berlaku melibatkan penularan tempatan, dengan kes pertama COVID-19 dilaporkan pada 4 Februari 2020.

Susulan gelombang kedua, kerajaan telah melaksanakan PKP sejak 18 Mac tahun lepas dengan prosedur operasi standard (SOP) yang ketat, dan setelah beberapa bulan apabila jangkitan menunjukkan penurunan, kerajaan mula melonggarkan sedikit SOP dengan pengenalan PKP Bersyarat (PKPB) mulai 4 Mei, diikuti lebih banyak kelonggaran menerusi PKP Pemulihan (PKPP) mulai 10 Jun.

Ketika gelombang ketiga melanda, kerajaan terpaksa melaksanakan PKPB di kebanyakan negeri mulai Oktober, dan apabila kes semakin meningkat tahun ini kerajaan terpaksa melakukan semula PKP bermula dengan enam negeri dan kemudian di seluruh negara kecuali Sarawak.

Ketika ditanya sama ada Malaysia akan berjaya melandaikan keluk COVID-19 selepas PKP ini, Ismail Sabri yang juga Menteri Pertahanan berkata jumlah kes akan menurun namun akan mengambil sedikit masa.

“Cara terbaik untuk putuskan rantaian COVID-19 ialah dengan tiada pergerakan langsung, namun buat masa ini ia (pergerakan orang ramai) masih berlaku.
Sektor penting diberi kebenaran untuk beroperasi atas dasar kepentingan ekonomi.
Walaupun PKP ini tidak ‘lockdown’ sepenuhnya, tapi Ketua Pengarah Kesihatan Tan Sri Dr Noor Hisham Abdullah percaya (kes) akan berkurangan tapi mengambil masa sedikit,” kata Ismail Sabri.

Dr Noor Hisham sebelum ini dilaporkan berkata negara memerlukan sekurang-kurangnya empat minggu untuk mengurangkan kes jangkitan COVID-19 harian kepada antara 500 hingga 1,000 kes sehari.

Kata Dr Noor Hisham, usaha melandaikan semula lengkungan graf jangkitan COVID-19 di negara ini dijangka berhasil pada Mei atau Jun dan pada masa sama, PKP tidak boleh terlalu lama kerana memberi impak negatif kepada ekonomi negara.

Dalam pada itu, Ismail Sabri turut menolak dakwaan wujudnya dwistandard antara ahli politik dan rakyat biasa dalam tindakan penguatkuasaan SOP PKP, contohnya dalam isu pergerakan secara bebas seperti rentas negeri.

“Kerja ahli politik atau Ahli Parlimen, kita ada kawasan masing-masing. Apabila rakyat ditimpa bencana, wakil rakyat perlu jalankan tanggungjawab kepada mereka.

“Sama seperti perkhidmatan kerajaan, sektor swasta iaitu khidmat diberikan kepada orang lain. Tugas ahli politik adalah berjumpa dengan rakyat. Ini adalah tugas seorang ahli politik. Kalau seseorang wakil rakyat tiada di lapangan ketika rakyat susah, maka ahli politik itu gagal laksanakan tugasnya,” jelas beliau.


Sriwijaya Air terhempas di Pulau Laki?

JAKARTA 10 Jan. – Pesawat komersial Sriwijaya Air yang dalam perjalanan dari Jakarta ke Pontianak didakwa terhempas di sekitar kawasan perairan Pulau Laki.

Lapor Kompas.com, Ketua Daerah Kepulauan Seribu, Djunaedi mendakwa kejadian itu berlaku kira-kira jam 2.30 waktu tempatan ketika menjawab soalan media yang mahukan pengesahan tentang insiden berkenaan

Terdahulu, pesawat model Boeing 737 dari Jakarta ke Pontianak berkenaan dilaporkan terputus hubungan pada jam 2.40 waktu tempatan ketika melintas ruang udara di daerah Kepulauan Seribu, Jakarta.


‘Sekolah kampung’ johan bola sepak

MACHAP 22 Dis. – Walaupun bukan berstatus sekolah elit di kawasan bandar, itu bukan penghalang buat Sekolah Menengah Kebangsaan (SMK) Seri Pengkalan, Alor Gajah untuk menjuarai Liga Bola Sepak Pusat Latihan Daerah (PLD) Program Pembangunan Bola Sepak Negara (NFDP) kategori bawah 17 tahun.

Ketua Jurulatihnya, Azrul Affandi Borhan berkata, biarpun skuad kendaliannya berasal dari sekolah pinggiran bandar, namun mereka berjaya membuktikan pasukan mereka setanding sekolah elit yang lain dalam melahirkan bakat bola sepak yang mempunyai potensi besar.

Menurutnya, sejak sekolahnya menerima undangan jemputan mewakili Daerah Alor Gajah bagi menyertai pertandingan itu, pihaknya tidak menoleh kebelakang dan berusaha keras dalam mencapai hasrat mengharumkan nama sekolah dan mempamerkan bakat sebenar ‘budak kampung’ yang dilatihnya.

“Apabila menerima undangan tersebut pihak sekolah terus memberi sokongan padu dalam usaha ini malah biarpun sekolah tidak dibenarkan menjalankan sebarang aktiviti dalam musim pasca pandemik COVID-19 ini kami mencari jalan terbaik bagi memastikan semangat murid pasukan ini tercapai.

“Bagaimanapun pihak sekolah tetap meneruskan latihan mengikut prosedur operasi standard (SOP) yang ditetapkan. Kami mengambil inisiatif dengan menggunakan padang awam di kawasan taman perumahan berhampiran bagi memastikan pasukan ini menjalani latihan yang mencukupi bagi mencapai beberapa kemahiran dalam sukan bola sepak.

“Dan akhirnya kerja keras itu menampakkan hasilnya dan berjaya menunjukkan potensi murid dari sekolah ini untuk menjadi pelapis dalam sukan bola sepak,” katanya.

Terdahulu, SMK Seri Pengkalan muncul juara bawah 17 tahun kejohanan berkenaan selepas menewaskan SMK Tinggi Melaka menerusi gol tunggal hasil sepakan penalti dalam aksi final di Stadium Hang Jebat.

Sementara itu, Muhammad Al Sidiq yang ditemui Melaka Hari Ini mengakui seakan masih bermimpi dan sukar mempercayai kejayaan yang diraih pasukannya itu apatah lagi kejuaraan ini merupakan kejuaraan kedua diraih mereka untuk tahun ini.

“Sepanjang lima tahun saya mengikuti pasukan ini kami tidak pernah juara dan kali ini merupakan hadiah terhebat buat saya kerana tahun ini juga sebanyak dua kali kami mengungguli anugerah seperti ini.

“Pada awal tahun lalu juga kami turut menjuarai pada pertandingan bola sepak yang diadakan di Sekolah Menengah Sains (SMS) Muar merupakan kenangan paling hebat sejak saya menuntut di sekolah ini sejak lima tahun lalu,” katanya.

Bagi seorang lagi pemain Muhammad Hilmi Abd. Talib, 17 menyifatkan kejayaan tersebut sebagai yang terbesar pernah diraihnya bersama 20 pemain lain selepas mengharungi lima kali pusingan dalam kejohanan ini.

“Kami bermula baik dengan menang tipis 1-0 dengan SMK Tinggi Melaka di pusingan pertama dan menang 1-0 juga di pusingan kedua menewaskan SMK Munsyi Abdullah.

“Namun pada pusingan ketiga dan keempat kami kurang bernasib baik apabila tewas 0-1 di tangan SMK Seri Kota dan seterusnya seri 1-1 dengan Cheng Football Club (FC).

“Walaupun sedikit tertekan dengan keputusan pusingan ketiga dan keempat, kami berjaya menebus kekecewaan itu di pusingan akhir apabila menang ke atas SMK Tinggi Melaka hasil jaringan penalti oleh Muhammad Al-Sidiq. Ia satu kemenangan yang tidak disangka oleh kami semua,” katanya.

Kejayaan tersebut turut mendapat perhatian Pengetua SMK Seri Pengkalan Mahfudzah Mohamed Noor yang merakamkan rasa bangga di atas kemenangan tersebut meskipun sekolah berkenaan bukan dalam senarai sekolah yang menjalani program pelapis itu.

Katanya, sokongan padu dari ibu bapa dan guru merupakan kunci kepada kejayaan pasukan itu dalam membentuk sebuah pasukan yang mampu ke hadapan dengan disiplin yang sering dititikberatkan.

“Pihak sekolah bersyukur dengan kejayaan ini dan berharap agar kejayaan ini mampu dipandang pihak terlibat bagi memastikan bakat murid sekolah ini mampu dimartabatkan bagi mengekalkan pelapis muda yang berbakat dalam sukan berkenaan.

“Kita harap dengan kejayaan ini mampu memberi suntikan semangat kepada ahli pasukan yang lain biarpun sekolah ini merupakan sekolah di luar bandar bagaimanapun mampu menempa nama ke peringkat yang lebih tinggi,” katanya.


Ibu tunggal menumpang di stor dapat syurga baharu

PENGKALAN BATU 22 Mac – Ramadan kali ini lebih bermakna buat Sharipah Kadin, 62, selepas dia menerima kediaman baharu hasil keprihatinan Ahli Dewan Undangan Negeri (Adun) Pengkalan Batu, Datuk Kalsom Noordin.

Sementara itu Kalsom ketika ditemui berkata, hasil kerjasama semua pihak, sebuah syurga kecil bernilai RM20,000 berkeluasan 20×15 kaki persegi telah siap dibina di atas tanah milik arwah suami Sharipah.

Kalsom yang juga juga Exco Hal Ehwal Wanita, Pembangunan Keluarga dan Kebajikan negeri, berkata kediaman itu disiapkan dalam tempoh dua bulan hasil kerjasama erat penduduk yang peka dengan permasalahan yang berlaku.

“Alhamdulillah hari ini (semalam) amat indah bagi saya dan Sharipah. Biarpun rumah yang dibina ini kecil ia merupakan sebuah syurga yang amat bermakna buat ibu tunggal ini yang meniti usia senja dengan kehidupan sebatang kara.

“Saya bersyukur kerana dapat membantunya hasil kerjasama semua pihak, malah selepas ini kita akan memastikan kerjasama dengan lebih banyak badan bukan kerajaan (NGO) untuk membantu Sharipah menghias rumah dan kelengkapan lain,”katanya.

Terdahulu Kalsom menyerahkan kediaman itu kepada Sharipah pada Majlis Penyerahan Sumbangan Rumah di Taman Bukit Piatu Mutiara, Bukit Baru, di sini, semalam yang disaksikan penduduk setempat.


Penunggang motosikal maut dalam kemalangan babitkan 13 kenderaan

NIBONG TEBAL, 13 Mei – Seorang penunggang motosikal maut selepas terlibat dalam kemalangan jalan raya membabitkan 13 buah kenderaan termasuk sebuah treler yang mengalami masalah brek di Jalan Batu Kawan, Simpang Ampat di sini semalam.

Ketua Polis Daerah Seberang Perai Selatan (SPS) Supt Lee Chong Chern berkata kemalangan pada kira-kira 6.20 petang itu mengakibatkan Tang Hai Kok, 46, yang menunggang motosikal Y110 meninggal dunia di tempat kejadian selepas mengalami  kecederaan parah di badan serta kepala.

“Berdasarkan siasatan, kemalangan berlaku selepas lori treler dipandu seorang lelaki yang mengalami masalah brek melanggar 12 kenderaan yang terdiri daripada lapan kereta, dua motosikal, sebuah pacuan empat roda dan sebuah van.

“Seorang lagi penunggang motosikal, wanita warga emas berusia 64 tahun, mengalami kecederaan pada kaki dan bahu kiri, dan semua kenderaan terlibat dalam kemalangan itu mengalami pelbagai kerosakan,” katanya ketika dihubungi hari ini.

Katanya ujian saringan air kencing mendapati pemandu berumur 28 tahun yang ditahan untuk siasatan lanjut itu negatif dadah, dan kes disiasat mengikut Seksyen 41(1) Akta Pengangkutan Jalan 1987.


Subsidi bersasar perlu diperluas kepada barangan bersubsidi lain bagi elak ketirisan

KUALA LUMPUR, 10 Mac – Pendekatan subsidi bersasar perlu diperluaskan kepada barangan bersubsidi lain agar sumber yang terhad ditumpukan kepada mereka yang benar-benar memerlukan dan tidak berlaku ketirisan subsidi kepada pengguna berkemampuan, kata Menteri Kewangan Tengku Datuk Seri Zafrul Abdul Aziz.

Beliau berkata ketika ini kerajaan menanggung kos subsidi petrol, diesel dan gas petroleum cecair (LPG) serta kos subsidi bagi minyak masak.

“Selaras dengan kenaikan harga pasaran minyak sawit, perbelanjaan subsidi minyak masak pada 2020 adalah RM500 juta dan meningkat lebih empat kali melebihi RM2 bilion pada 2021 dan terus menunjukkan trend meningkat pada awal 2022,” katanya dalam Laporan Kewangan Rakyat yang dikeluarkan hari ini.

Menurut Tengku Zafrul, kerajaan juga telah mengambil langkah baharu seperti memperkenalkan subsidi bagi ayam dan telur dengan kos subsidi melebihi RM130 juta sebulan bagi melindungi rakyat daripada kenaikan harga yang mendadak.

“Pendekatan ini tidak bersasar dan subsidi harga sama ada petrol atau ayam memanfaatkan semua pengguna tanpa mengira tahap pendapatan dan tahap penggunaan. Dengan itu, kerajaan kini menampung subsidi berbilion untuk golongan berpendapatan tinggi yang sepatutnya lebih wajar dibelanjakan untuk pembangunan negara dan bantuan kepada golongan yang memerlukannya,” katanya.

Bagaimanapun, Tengku Zafrul berkata pada tahun ini kerajaan terpaksa menampung peningkatan subsidi petrol, diesel dan gas cecair memasak atau LPG yang ketara sehingga 10 kali ganda iaitu meningkat kepada lebih RM2 bilion pada Januari 2022 berbanding RM200 juta pada Januari 2021.

“Sekiranya harga minyak mentah dunia kekal melebihi US$100 setong, jumlah subsidi tersebut bagi keseluruhan 2022 dijangka mencecah RM28 bilion berbanding RM11 bilion pada 2021.

Beliau berkata, setakat ini kerajaan telah memperuntukkan subsidi dan bantuan pendidikan sebanyak RM7.7 bilion, subsidi untuk pengusaha pertanian berjumlah RM2 bilion dan subsidi pengangkutan termasuk perkhidmatan udara luar bandar sebanyak RM1.9 bilion. – BERNAMA


Lelaki dipercayai conteng dinding istana dan tumbuk polis, maut

ALOR SETAR 16 Julai – Seorang lelaki yang cuba melarikan diri daripada polis, maut selepas motosikal ditunggangnya terbabas di tepi jalan di kawasan Bedong dekat Sungai Petani pada 8.20 malam semalam.

Ketua Polis Kedah Datuk Kamarul Zaman Mamat berkata, suspek berusia 30-an itu terlebih dahulu disyaki menconteng dinding Istana Anak Bukit, Alor Setar dan menumbuk seorang anggota polis wanita di Ibu Pejabat Polis Daerah (IPD) Kota Setar.

“Pada jam 3 petang (semalam) suspek yang menaiki motosikal berwarna hitam, telah menconteng dinding tembok Istana Anak Bukit dengan tulisan ‘SAMR’, sebelum melarikan diri dan gerakan mengesan suspek telah dimulakan.

“Kemudian, suspek yang sama dipercayai pergi ke IPD Kota Setar pada jam 5 petang, dan telah menumbuk seorang anggota polis wanita yang sedang bertugas, sehingga menyebabkan mangsa cedera di muka,” katanya dalam kenyataan hari ini.

Kamarul Zaman berkata suspek yang menaiki motosikal sama berwarna hitam itu, membaling satu objek yang disyaki pistol mainan sebelum melarikan diri dari tempat kejadian.

Beliau berkata hasil siasatan, polis berjaya mengesan dan menjumpai motosikal yang digunakan dalam kejadian berkenaan, sebelum menjumpai suspek di kawasan Gurun dekat Sungai Petani.

“Suspek yang sedar dengan kehadiran polis, telah cuba melarikan diri dan pasukan polis telah mengekori suspek dan memberi amaran supaya berhenti. Ketika cubaan melarikan diri, motosikal yang ditunggang laju oleh suspek telah terbabas.

“Suspek mengalami kecederaan dan polis telah menghubungi hospital untuk mendapatkan bantuan ambulans. Bagaimanapum, pegawai perubatan yang bertugas mengesahkan suspek telah meninggal dunia di tempat kejadian,” katanya.

Mayat mangsa dihantar ke Hospital Sultanah Bahiyah, HSB di sini dan kes disiasat mengikut Seksyen 427 Kanun Keseksaan iaitu melakukan khianat, Seksyen 332 Kanun Keseksaan kerana mencederakan penjawat awam dan Seksyen 36 (1) Akta Senjata 1960 memiliki senjata tiruan.


Terjebak ‘cinta’ kuda

DUYONG 27 Januari – Dianggap sebagai aktiviti sukan lasak yang menuntut keberanian tinggi dan perlu memahami ragam haiwan tunggangan menyebabkan ramai yang kurang berminat untuk menunggang kuda.

Sesuai dengan peredaran masa sukan ini tidak lagi relevan untuk dikaitkan dengan golongan bangsawan semata-mata, kerana mula menarik minat masyarakat pelbagai lapisan usia sebagai aktiviti riadah.

Pemilik TK Horse Stable Centre di Empang 25, Sungai Duyong, Ismail Safwan Khan Ibrahim, 33, atau lebih selesa dipanggil Safwan berkata dia mula ‘terjebak’ dalam dunia menunggang kuda pada Februari tahun lalu.

“Menunggang kuda dan memanah antara sunnah Nabi Muhammad SAW, setakat ini kami ada 10 pelajar berusia lima hingga 70 tahun,” katanya.

“Untuk kelas menunggang kuda kita ada dua pakej, iaitu harga RM250 secara mingguan pada setiap Sabtu dan Ahad bagi tempoh tiga jam belajar.

Mengulas lanjut, Othman berkata tujuan utama dia dan rakan kongsinya membuka kelas menunggang kuda kepada orang awam untuk menghidupkan sunnah nabi.

“Nikmat menunggang kuda ini sukar untuk diluahkan dengan kata-kata. Berdasarkan pengalaman saya siapa masuk bidang kuda, dia tidak akan keluar. Kuda ada kasih sayang ibarat kita ini duduk bila sudah sayang kita susah nak pergi.

“Kuda ini sama seperti manusia, bukan sahaja berlainan fizikal dan emosi namun perangai pun berbeza. Haiwan ini mempunyai emosi dan mengetahui perasaan kita yang menunggangnya, sama ada kita takut, cemas, ego atau berdebar.

“Ia bergantung kepada jenis individu yang menunggang dan bagi yang dominan, ia amat memudahkan penunggang itu kerana berjaya mengawal dan menguasai kuda, jika takut-takut, kuda ini mungkin akan ‘membulinya’,” katanya.

Sementara itu, bagi peserta, Siti Khatijah Mohd berkata dia meminati sukan berkuda dan menjadi peserta wanita pertama mengikuti kelas di TK Horse Stable Centre.

“Saya ikutkan memang sudah mahir menunggang, memasuki kelas asas menunggang di sini untuk mempelajari teknik yang lebih baik untuk mengawal ‘attitude’ (ragam) setiap kuda yang ditunggang.

“Berkongsi pengalaman, jatuh itu biasa, apabila kita nak belajar sesuatu yang baharu, memang akan ada risiko, namun saya percaya sukan berkuda ini mampu memberi manfaat kepada saya dan peserta yang lain,” katanya kepada Melaka Hari Ini.

Dalam pada itu, seorang peserta cilik, Siti Nur Balqies Ab Manaf, 12, berkata, dia sudah belajar menunggang sejak dua tahun lalu dan dihantar memasuki kelas menunggang kuda untuk mempelajari teknik serta perhalusi kaedah ketika menunggang kuda.

“Semua orang boleh menunggang, saiz dan tinggi bukan bukan faktor penghalang. Pada awalnya memang rasa takut, tapi kita akan diajar langkah demi langkah bermula dengan seimbangkan badan seterusnya menunggang kuda dengan teknik betul.


Lebih 8,000 unit rumah ditawarkan buat warga Melaka – KM

BANDA HILIR 3 Jun – Kerajaan negeri menawarkan sebanyak 8,286 unit rumah dengan nilai jualan sejumlah RM2.276 bilion buat rakyat di Melaka.

Ketua Menteri, Datuk Seri Utama Sulaiman Md Ali berkata inisiatif itu sebagai agenda utama dalam dasar negeri demi keselesaan segenap masyarakat di negeri ini.

“Sasaran kerajaan negeri pada tahun 2030 sebanyak 88 peratus pemilikan rumah melibatkan sebanyak 3,982 unit rumah perlu dibina setahun bagi mencapai sasaran tersebut.


Majikan perlu segera tempatkan pekerja asing berdaftar program RTK

Beliau berkata Kementerian Dalam Negeri (KDN) telah memanggil majikan terbabit untuk segera menempatkan pekerja yang berdaftar dengan program RTK itu untuk disenaraikan sebagai pekerja asing sah.

“Saya nak lihat semua mereka ini telah bekerja dalam negara kita dengan diberikan PLKS  (Pas Lawatan Kerja Sementara) yang sah. Itu yang kita mahu lakukan,” katanya kepada media selepas melancarkan Pusat Satelit Bahagian Perkhidmatan Ekspatriat (ESD) di Lapangan Terbang Antarabangsa Kuala Lumpur (KLIA), di sini hari ini.

Menurut Hamzah, daripada 280,088 pekerja warga asing yang telah berdaftar di bawah program RTK, lebih 120,000 terlibat dalam sektor perladangan dan jumlah itu hanya mewakili antara 20 dan 30 peratus keperluan buruh dalam sektor perladangan negara.

Mengenai laporan bahawa kerajaan bersetuju membenarkan kemasukan seramai 32,000 pekerja asing secara pengecualian khas bagi memenuhi keperluan tenaga kerja untuk sektor perladangan khususnya kelapa sawit, Hamzah berkata : “Secara realistik, jumlah tersebut tidak mencukupi untuk sektor perladangan. Sebenarnya kita memerlukan jumlah yang lebih besar.”

Dalam pada itu, katanya walaupun telah diumumkan kebenaran membawa masuk 32,000 pekerja asing bulan lalu namun belum ada lagi yang tiba di negara ini.- BERNAMA


Keputusan pengadil ketika aksi JDT, Kedah tepat – FAM

Setiausaha Agung FAM Noor Azman Rahman berkata jawatankuasa berkenaan telah melakukan penelitian dan berbincang mengenai beberapa insiden penting dalam perlawanan itu selepas menerima laporan penuh daripada Penilai Pengadil.

“Berdasarkan laporan yang dihantar Penilai Pengadil, beliau menyatakan bahawa keputusan-keputusan yang dibuat oleh pengadil pada perlawanan tersebut adalah betul dan tepat serta tiada sebarang isu atau kesilapan yang dilakukan.

“Laporan tersebut juga telah diteliti bersama oleh Jawatankuasa Penilaian Prestasi Pengadil FAM yang turut sependapat bahawa keputusan-keputusan yang dibuat oleh pengadil berkenaan adalah betul dan tepat tanpa sebarang kesilapan,” katanya menerusi kenyataan.

Sebelum ini, sesetengah pihak mempertikaikan beberapa keputusan yang dibuat oleh pengadil Hamdan Awang pada aksi di Stadium Darul Aman, Alor Setar itu, terutamanya insiden penalti.

Mengulas mengenai dua insiden yang menjadi pertikaian utama, Noor Azman berkata jawatankuasa tersebut mendapati bahawa, secara jelas keputusan Hamdan pada kedua-dua insiden berkenaan adalah tepat berpandukan kepada Undang-undang Permainan.

Beliau berkata dakwaan bahawa penyerang JDT, Bergson da Silva berkedudukan ofsaid ketika menjaringkan gol pertama skuad Harimau Selatan pada minit ke-36, bukannya ofsaid kerana semasa hantaran dibuat, pemain import dari Brazil itu tidak berada dalam kedudukan ofsaid.

“Berdasarkan Undang-undang 11 iaitu berkaitan ofsaid, kedudukan sama ada pemain itu ofsaid atau tidak adalah diambil kira ketika bola dimainkan (hantaran dibuat), bukannya semasa pemain menerima bola tersebut.

“Keduanya, mengenai sepakan penalti yang diberikan kepada JDT pada minit ke-57, ia memang keputusan yang tepat kerana berlaku tolakan oleh pemain KDA FC ke atas pemain JDT mengikut Undang-undang 12,” jelasnya.

Menurut beliau lagi, walaupun pihaknya tidak menerima sebarang aduan rasmi berkaitan keputusan pengadil daripada KDA setakat ini, pihaknya tetap bertindak secara proaktif untuk meneliti laporan tersebut.

Pada aksi tersebut, JDT yang telah pun mengesahkan kejuaraan Liga Super buat kali kesembilan berturut-turut, berjaya bangkit dari ketinggalan untuk menewaskan Kedah 3-1. – BERNAMA


Permit institut memandu boleh dibatalkan jika ramai pemegang lesen terlibat kemalangan – JPJ

KOTA BHARU, 30 Jan – Jabatan Pengangkutan Jalan (JPJ) akan membatalkan atau menggantung permit institut memandu (IM) sekiranya ramai pemegang lesen yang dilatih mereka didapati melakukan kesalahan trafik dan terlibat dalam kemalangan jalan raya.

Ketua Pengarah JPJ Datuk Zailani Hashim berkata langkah itu akan dilaksanakan dengan meletakkan kod pada lesen yang dikeluarkan ini bagi mengesan daripada institut memandu mana pesalah trafik itu menerima latihan.

Bagaimanapun, beliau berkata kaedah itu masih dalam peringkat cadangan dan dijangka disenaraikan di bawah sistem e-Testing yang bermula di seluruh negara April tahun ini.

“Kita akan buat satu jejak audit apakah kesilapan atau apa-apa yang tidak betul sama ada infrastruktur yang tidak lengkap atau apakah sebab hingga disaman dan dibuat dalam konsep pendigitalan JPJ,” katanya.

Beliau berkata demikian selepas merasmikan Majlis Perasmian Penutup Kursus Pensijilan Pengajar Institut Memandu (SPIM) Baharu dan Kursus Pensijilan Pengajar Institut Memandu (SPIM) di Akademi Memandu Anda Sdn Bhd, Melor, di sini hari ini.

Turut hadir Pengarah Akademi Pengangkutan Jalan Malaysia Muhammad Kifli Ma Hassan, Pemangku Pengarah JPJ Kelantan Nik Azahan Ab Hadi dan Pengarah Urusan Akademi Memandu Anda Sdn Bhd, Kamaruddin Hassan.

Mengulas lanjut Zailani berkata berdasarkan rekod sedia ada terdapat 10,569 pengajar SPIM di Malaysia disijilkan selari dengan Kaedah 11 (4) Kaedah-kaedah Kenderaan Motor (Sekolah Memandu) 1992.

“Walau bagaimanapun terdapat lebih kurang 1,779 permohonan tertunggak yang masih belum diselesaikan akibat daripada sekatan aktiviti program seperti pelaksanaan kursus, seminar, bengkel, latihan dan ceramah yang dikuatkuasakan oleh pihak kerajaan,” katanya.

Beliau berkata berdasarkan statistik yang direkodkan Jabatan Siasatan dan Penguatkuasaan Trafik Polis Diraja Malaysia dan JPJ sebanyak 80 peratus punca kemalangan jalan raya adalah sebabkan faktor kecuaian oleh manusia.


KPM kecualikan sewa kantin, premis atau ruang sekolah selama enam bulan

KUALA LUMPUR 4 Julai – Kementerian Pendidikan (KPM) memberikan pengecualian bayaran sewaan kantin dan premis/ruang yang terjejas akibat penutupan sekolah di bawah kementerian itu bagi tempoh enam bulan mulai bulan ini.

Menurut kenyataan KPM, premis atau ruang yang diberikan pengecualian sewa itu termasuk kedai buku, koperasi, kedai dobi atau mesin layan diri yang terjejas ekoran pelaksanaan Fasa Satu Kawalan Pergerakan dalam Pelan Pemulihan Negara (PPN).

“KPM juga akan memberi penyambungan kontrak sewaan kantin dan premis atau ruang di sekolah bawah KPM secara automatik untuk satu tahun apabila tempoh kontrak asal tamat,” demikian menurut kenyataan itu.

Selain itu, KPM juga akan melanjutkan kontrak perkhidmatan kepada kontraktor Bekalan Makanan Bermasak yang terlibat dengan mengambil kira tempoh perkhidmatan yang terjejas.

Bagi perkhidmatan Kebersihan Bangunan dan Kawasan, pihak kementerian menjelaskan pembayaran kepada kontraktor akan dibuat sepenuhnya seperti yang dinyatakan dalam kontrak, justeru tidak timbul isu kontraktor perlu memotong gaji pekerja mereka.

“KPM yakin inisiatif berkenaan dapat membantu meringankan beban kewangan penyedia perkhidmatan di institusi bawah KPM serta pekerja terlibat yang terkesan oleh pandemik COVID-19,” demikian menurut kenyataan itu.


Mengaku terima rasuah, pegawai imigresen dipenjara 30 hari, denda RM40,000

SEREMBAN 26 Feb. – Seorang pegawai imigresen hari ini dipenjara 30 hari dan denda RM40,000 oleh Mahkamah Sesyen di sini atas dua pertuduhan menerima rasuah keseluruhannya berjumlah RM2,100 pada 2019 dan tahun lepas.

Bagi setiap pertuduhan, Mohd Shah Ezywan didenda RM20,000 dan boleh dipenjara enam bulan jika gagal membayar denda selain mahkamah turut memerintahkan tertuduh dipenjara 30 hari bagi kedua-dua pertuduhan yang dijalankan serentak.

Mengikut kertas pertuduhan, Mohd Shah Ezywan yang merupakan Pegawai Imigresen gred KP19 memperoleh suatu benda berharga tanpa suatu balasan iaitu wang masing-masing berjumlah RM1,200 dan RM900 daripada seorang individu yang mempunyai hubungan dengan kerja rasminya.

Perbuatan itu didakwa dilakukan di Malayan Banking Berhad cawangan Nilai pada 7 Julai 2019 dan antara 22 Mac hingga 19 Mei 2020.

Terdahulu, dalam prosiding pada 26 Januari lalu, Mohd Shah Ezywan yang ditahan dalam Op Selat mengaku tidak bersalah atas lapan pertuduhan menerima rasuah mengikut Seksyen 165 Kanun Keseksaan (165KK) dan empat pertuduhan pengubahan wang haram berjumlah RM885,950.

Bagaimanapun, mahkamah hari ini memerintahkan enam pertuduhan lain di bawah Seksyen 165KK dan empat pertuduhan di bawah Seksyen 4 (1) (b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001, digugurkan.

Selain itu, mahkamah turut membenarkan permohonan Suruhanjaya Pencegahan Rasuah Malaysia (SPRM) untuk melucut hak pelbagai aset berjumlah RM1,209,380.65 termasuk wang tunai, empat kereta dan barang kemas.


Usahawan Melaka perlu rebut peluang – Ab Rauf

BANDARAYA MELAKA 2 Julai – Usahawan di negeri ini perlu segera mendapatkan pelbagai peluang yang ditawarkan kerajaan bagi memastikan perniagaan mereka mampu menempa nama ke peringkat antarabangsa.

EXCO Kanan Pelaburan, Perindustrian dan Pembangunan Usahawan Negeri, Datuk Seri Ab Rauf Yusoh berkata, pelbagai agensi persekutuan dan negeri sedia membantu dan membimbing usahawan namun setakat ini ia masih kurang menerima sambutan.

“Semua agensi dalam negeri dan persekutuan telah pun bersedia memberikan bimbingan dan bantuan sewajarnya, semuanya sudah ada dalam Melaka ini jadi mereka perlu rebut peluang ini.

“Di Melaka pelbagai agensi bersedia membantu antaranya SME Bank, MARA, TEKUN dan sebagainya malah agensi dari kerajaan negeri iaitu Unit Perancang Ekonomi Negeri (UPEN) pun sudi memberikan bantuan untuk kemajuan perniagaan mereka,” katanya.

Beliau berkata demikian kepada Melaka Hari Ini selepas merasmikan Program Perasmian Minggu Perusahaan Medium Kecil dan Sederhana (PMKS) peringkat negeri diadakan di Pusat Beli Belah Aeon, di sini, hari ini.

Hadir sama, Pengarah Kanan Bahagian Khidmat Nasihat dan Sokongan SME Corp Malaysia, Czariff Chai Abdullah, Pengarah SME Corp Malaysia Melaka, Noor Azzam Yaazizul Ghafar serta tetamu lain.

Terdahulu, dalam ucapannya, Ab Rauf memaklumkan PMKS merupakan antara tunjang utama penyumbang ekonomi negeri ini yang perlu ditumpukan agar mampu berkembang maju pada masa akan datang.

“Kerajaan persekutuan melalui SME Corp Malaysia sentiasa membantu PMKS dalam memastikan kelestarian keusahawanan seperti di bawah Program Peningkatan Keupayaan PKS Bumiputera (BEEP), Program Tunas Usahawan Bumiputera (TUBE) dan beberapa pembiayaan lain disediakan agensi berkenaan,” katanya.

Terdahulu, program diadakan bermula hari ini selama empat hari telah menghimpunkan beberapa aktiviti menarik antaranya ‘pocket talk’ keusahawanan, padanan niaga, kursus dan latihan buat usahawan di negeri ini.


Punca nahas helikopter eurocopter di Bidor kini disiasat pihak berkuasa

IPOH, 13 September – Biro Siasatan Kemalangan Udara dan Forensik Polis Diraja Malaysia (PDRM) telah memulakan siasatan di kawasan kejadian helikopter Eurocopter EC120B yang terhempas di Hutan Simpan Chikus dekat Bidor pada Ahad, bagi mengenal pasti punca nahas mengorbankan juruterbang helikopter terbabit.

Ketua Polis Perak Datuk Mohd Yusri Hassan Basri berkata justeru kawasan tersebut kini dikawal rapi bermula hari ini, dan bangkai helikopter ini kemudiannya akan diserahkan kepada pemilik untuk tindakan selanjutnya selepas siasatan selesai.

“Bedah siasat ke atas mangsa nahas telah dijalankan pada 9 pagi tadi di Jabatan Forensik Hospital Raja Permaisuri Bainun (HRPB),” katanya menerusi kenyataan.

Media melaporkan mayat juruterbang, Tsz Kin Richard Chan, 58, warganegara Hong Kong ditemukan pasukan operasi mencari dan menyelamat (SAR) di bahagian kokpit helikopter pada Isnin.

Pada Ahad, helikopter jenis Eurocopter milik syarikat swasta itu terputus hubungan pada kira-kira pukul 12.16 tengah hari, dengan lokasi terakhir dilaporkan di sekitar kawasan hutan dekat Bidor.

Helikopter itu sepatutnya mendarat di Lapangan Terbang Sultan Azlan Shah di sini pada 12.37 tengah hari selepas berlepas dari Lapangan Terbang Sultan Abdul Aziz Shah, Subang pada 11.37 pagi.


Polis Terengganu siasat agensi pelancongan gagal urus pakej haji

KUALA TERENGGANU, 11 Julai – Polis Terengganu kini sedang menjalankan siasatan ke atas sebuah agensi pelancongan yang didakwa gagal menguruskan pakej haji.

Ketua Jabatan Siasatan Jenayah Komersil negeri Supt M. Zambri Mahmud berkata pihaknya menerima laporan berhubung kes itu pada 7 Julai lepas daripada seorang mangsa warga emas yang mendakwa ditipu agensi berkenaan.

Menurutnya siasatan awal mendapati, mangsa berusia 62 tahun yang juga merupakan seorang pesara telah membuat bayaran pertama sebanyak RM3,000 pada 2 Jun lepas.

“Bayaran penuh pada transaksi kedua sebanyak RM35,000 dibuat ke dalam akaun atas nama agensi pelancongan tersebut menjadikan jumlah kerugian sebanyak RM38,000,” katanya.

M. Zambri berkata pemilik agensi tersebut kemudiannya memberikan pelbagai alasan dan gagal menempah tiket penerbangan pengadu sehingga menyebabkan mangsa terkandas di Lapangan Terbang Antarabangsa Kuala Lumpur pada 7 Julai lepas.


Covid-19: lima kes baharu, empat daripadanya penularan tempatan

KUALA LUMPUR 15 Julai – Sebanyak lima kes COVID-19 baharu dilaporkan hari ini dengan empat daripadanya membabitkan kes penularan tempatan manakala satu lagi kes import.

Ketua Pengarah Kesihatan, Datuk Dr Noor Hisham Abdullah, berkata, dengan penambahan kes baharu itu, jumlah kumulatif kes di Malaysia kini sebanyak 8,734, manakala jumlah kes aktif dengan kebolehjangkitan adalah 86 kes.

“Bagi kes penularan dalam negara, satu melibatkan bukan warganegara iaitu kes saringan bergejala di Kuching, Sarawak dan pesakit telah dimasukkan ke Hospital Umum Sarawak untuk rawatan.

“Tiga lagi kes, melibatkan warganegara iaitu satu kes saringan prapembedahan di Hospital Sungai Buloh, Selangor manakala dua lagi masing-masing di Sarawak, membabitkan kes saringan kontak rapat kepada kes positif COVID-19 (kes ke-8,732) dan satu kes saringan petugas kesihatan di sebuah pusat perubatan,” katanya dalam kenyataan.

Dr Noor Hisham berkata hari ini juga tiada kes kematian direkodkan, dengan jumlah keseluruhan maut akibat wabak itu kekal 122 kes atau 1.39 peratus daripada jumlah keseluruhan kes.

Katanya, dua kes pulih direkodkan hari ini menjadikan jumlah kumulatif kes pulih sepenuhnya sebanyak 8,526 kes atau 97.6 peratus daripada jumlah keseluruhan kes.


Zainal bangga, namun belum dabik dada

Demikian reaksi Ketua Jurulatih Kelab Bola Sepak Melaka United (MUFC), Zainal Abidin Hassan selepas anak buahnya menewaskan Terengganu FC (TFC) 2-0 di Stadium Hang Jebat malam tadi.

Beliau berkata, kemenangan itu bukan sahaja menamatkan kemarau kemenangan dalam liga, bahkan turut membantu pasukan memperbaiki kedudukan dan terus menjauhi zon penyingkiran.

“Sejak dari awal, pihak pengurusan, terutama Datuk Seri Justin Lim banyak mengambil berat tentang pasukan dan selalu menekankan aspek prestasi pemain.

“Apapun, saya tahu masih ada beberapa perkara boleh diperbaiki dan Insya-Allah, saya mahu pasukan ini meningkat lebih baik dari semasa ke semasa kerana bagi saya kedudukan kita masih belum selamat,” katanya dalam sidang media selepas perlawanan.

Dalam aksi malam tadi, dua gol di setiap babak yang dijaringkan Sony Norde dan Adriano Narcizo cukup untuk membantu skuad Hang Tuah naik ke tangga ke-9 Liga Super dengan mengutip 15 mata daripada 15 perlawanan.

Sabtu ini, MUFC bakal bertandang ke Stadium KLFA Cheras bagi menghadapi cabaran Kuala Lumpur City FC untuk aksi ke-16 Liga Super.


Konvoi 100 motosikal bawa mesej merdeka

ASAHAN 12 Ogos – Program Semarak Gemilang 2022 @ Asahan diadakan pada 28 Ogos ini bakal melibatkan penyertaan kira-kira 100 buah motosikal dari penduduk Dewan Undangan Negeri (DUN) berkenaan.

Ahli Dewan Undangan Negeri (Adun) Asahan, Fairul Nizam Roslan berkata, kesemua peserta perlu berkonvoi beramai-ramai melalui lapan ‘check point’ bermula di Pekan Asahan dan berakhir di Perkampungan Orang Asli Kampung Sialang, Batang Melaka.

“Konvoi ini akan bermula di Pekan Asahan, Pekan Nyalas, Kampung Orang Asli Gapam Baru, Kampung Orang Asli Bukit Seraya dan beberapa lagi ‘check point’.

“Program akan bermula jam 8 pagi, sepanjang perjalanan itu kita bersama Jabatan Penerangan Jasin akan mengedarkan risalah dan membuat hebahan berkenaan Hari Kebangsaan Ke-65.

“Objektif utama kita mengadakan program ini untuk membuat hebahan kepada umum pentingnya menghayati serta memahami erti kemerdekaan negara kita,” katanya ketika dihubungi Melaka Hari Ini.

Program tersebut turut mendapat kerjasama jabatan belia dan sukan, Pejabat daerah dan Tanah Jasin, Politeknik Merlimau, Jabatan Kebajikan Masyarakat (JKM) Daerah Jasin dan lain-lain.


Aliran trafik sesak dari Seremban ke Jelebu

Ketua Jabatan Siasatan dan Penguatkuasaan Trafik Negeri Sembilan Supt Shafiei Muhammad berkata bagaimanapun anggotanya telah diarahkan mengawal kesesakan di lampu isyarat di pekan Jelebu bagi melancarkan aliran kenderaan menuju ke Pantai Timur serta Karak dan Muadzam Shah, Pahang.

“Di Lebuhraya Utara Selatan pula, trafik perlahan bermula dari Nilai di Kilometer (KM) 285 hingga ke KM240 di Pedas Linggi iaitu laluan menghala ke selatan. Kesesakan disebabkan kenderaan rosak di KM247 dan KM253 namun tiada sebarang kemalangan berlaku,” katanya dalam kenyataan hari ini.

Sementara itu, tinjauan Bernama pada 4.30 petang tadi mendapati aliran kenderaan mula perlahan di laluan untuk memasuki Plaza Tol Pedas-Linggi Lebuhraya Utara Selatan. -BERNAMA


MASkargo kongsi kisah di sebalik terbangkan kumpulan pertama vaksin COVID-19 ke Malaysia

KUALA LUMPUR 21 Feb. – Cabaran kisah di sebalik penerbangan pesawat khas yang membawa kumpulan pertama vaksin Pfizer-BioNTech ke Lapangan Terbang Antarabangsa Kuala Lumpur (KLIA), hari ini, dikongsi Ketua Pegawai Eksekutif MAB Kargo Sdn Bhd (MASkargo) Ibrahim Mohamed Salleh.

Beliau berkata, antara cabaran dihadapi dalam mengendalikan vaksin COVID-19 itu ialah prosedur pengurusan vaksin yang memerlukan perancangan rapi bagi memastikan kelancaran pergerakan dari setiap lokasi.

“Kami telah membuat persediaan sejak Ogos 2020 semasa vaksin ini masih dalam peringkat pembangunan. Persiapan dilaksanakan sementara menunggu ‘completion of the trial’.

“Kami perlu mengambil kira beberapa faktor termasuk suhu, kelajuan yang diperlukan semasa proses pengendalian vaksin serta kadar pemejalwapan sekiranya ais kering digunakan,” katanya ketika ditemu bual Bernama TV dalam program khas, Malaysia Terima Vaksin COVID-19 yang disiarkan secara langsung, hari ini.

Ibrahim berkata bagi operasi di lapangan, pihaknya perlu mengambil kira masa dan kecepatan dalam pengendalian vaksin COVID-19, khususnya bagi prosedur pelepasan Jabatan Kastam Diraja Malaysia, kerana vaksin ini perlu diuruskan segera dan tidak boleh disimpan seperti vaksin atau ubatan lain.

Bagi memastikan kelancaran prosedur kendalian tersebut, beliau berkata MASkargo bekerjasama dengan agensi-agensi lain termasuk Jabatan Kastam Diraja Malaysia bagi proses dokumentasi, pengilang dan penghantar barang (freight forwarder) terlibat sebelum vaksin itu diserahkan kepada Kementerian Kesihatan (KKM).

“Ini memerlukan persiapan rapi dan sedikit fine-tuning (perincian) untuk menepati spesifikasi kendalian vaksin ini. Pekerja-pekerja kami juga terlatih kerana MASkargo mempunyai pengalaman yang lama dalam menguruskan pengangkutan vaksin, bukan sahaja vaksin Pfizer COVID-19, (sebelum ini) contohnya, vaksin polio dan difteria,” katanya.

Mengulas mengenai pengendalian vaksin-vaksin lain seperti Sinovac dan AstraZeneca, beliau berkata pihak MASKargo telah bersedia dengan latihan mencukupi bagi pengendalian vaksin berkenaan.

Perjalanan vaksin ini bermula dari kilang Pfizer di Belgium dengan penerbangan membawa vaksin itu berlepas dari Puurs dan transit di Lapangan Terbang Leipzig Halle sebelum meneruskan perjalanan ke Singapura untuk pengedaran ke negara-negara Asia Pasifik lain termasuk Malaysia.

Sebaik mendarat, proses pemindahan vaksin yang ditempatkan dalam peranti muatan unit (ULD) dari bahagian kargo pesawat ke trak milik sebuah syarikat logistik, DHL Express berlangsung di kawasan Advanced Cargo Centre (ACC), KLIA.


Paha nelayan koyak ditusuk taring monyet jantan

AYER LIMAU 1 Jun – Gara-gara cuba menangkap seekor anak monyet, seorang nelayan cedera selepas diserang dan digigit monyet jantan dalam kejadian di Kampung Sungai Timun, di sini, jam 1 tengah hari 21 Mei lalu.

Ketika kejadian dia bersama isteri dan tiga anak berusia antara empat hingga 13 tahun sedang bersiap untuk menikmati makan tengah hari.

“Tiba-tiba kami dengar bunyi bising dari arah reban ayam di belakang rumah. Lalu saya keluar untuk meninjau keadaan dan melihat sekumpulan 20 ekor monyet sedang memakan pisang dan menglilingi reban ayam.

“Haiwan itu bertempiaran lari selepas melihat saya memegang sebatang kayu dan ketika itu juga seekor anak monyet terlepas dari dakapan ibunya.

“Akibat luka saya dikejarkan ke Klinik Kesihatan Lubok Cina menggunakan ambulans sebelum menerima rawatan lanjut di Hospital Alor Gajah berikutan luka yang dalam.

“Buat sementara waktu saya tidak boleh turun ke sungai, jadi masa yang ada saya gunakan untuk menjahit jaring yang terkoyak, selain menyelenggara enjin motor sangkut,” katanya.


Tiga faktor punca tiada sijil digital di Mysejahtera – Dr Adham

KOTA BHARU 11 Sept – Kementerian Sains, Teknologi dan Inovasi (MOSTI) akan bekerjasama dengan Kementerian Kesihatan Malaysia (KKM) untuk melakukan pembersihan data bagi menyelesaikan masalah berhubung penerima lengkap vaksin COVID-19 yang tidak memperoleh sijil digital vaksinasi di aplikasi MySejahtera.

Menteri Sains, Teknologi dan Inovasi Datuk Seri Dr Adham Baba berkata selain itu pihaknya juga telah mengenal pasti tiga faktor yang menyebabkan masalah itu berlaku.

“Faktor pertama yang menyumbang kepada perkara itu ialah apabila petugas menyuntik ratusan ribu penerima vaksin setiap hari. Ada berlaku nombor siri vaksin tidak dikemas kini di akhir proses oleh mereka di stesen vaksinasi yang akhir.

“Selain itu ada yang masih tidak menerima sijil vaksinasi kerana apabila mereka mengisi pendaftaran di MySejahtera, terdapat kesilapan maklumat seperti ejaan nama yang berbeza atau nombor kad pengenalan yang tidak lengkap berbanding data di Jabatan Pendaftaran Negara,” katanya.

Beliau berkata demikian pada sidang media selepas mengadakan lawatan di pusat pemberian vaksin (PPV) COVID-19 di Dewan Sri Tunjong, Jabatan Pendidikan Negeri Kelantan, di sini hari ini.

“Contohnya yang dikendalikan oleh kerajaan negeri, pihak swasta, pejabat kedutaan dan penerima vaksin dari luar negara, data-data itu tidak melalui saluran sistem PICK.

Khamis lepas media melaporkan Menteri Kesihatan Khairy Jamaluddin mengarahkan pasukan MySejahtera untuk menyelesaikan isu sijil digital di aplikasi MySejahtera dalam tempoh seminggu bagi individu yang lengkap menerima vaksin.

Sementara itu merujuk kepada perkembangan bekalan vaksin COVID-19 di Kelantan, Dr Adham berkata negeri ini akan menerima bekalan vaksin sebanyak 1,248,900 juta dos sepanjang bulan September ini.

“Selain itu 18,000 dos vaksin CanSino akan dibekalkan kepada kawasan pedalaman terutamanya di Gua Musang dan Kuala Krai bagi memenuhi permintaan masyarakat di luar bandar.

Beliau berkata menerusi bekalan vaksin itu lebih banyak lagi program vaksinasi secara jumpa terus atau program capaian (outreach) akan dilakukan untuk menjejaki individu yang sebelum ini mungkin tercicir daripada pendaftaran sistem MySejahtera, secara bersemuka, dalam talian dan sebagainya.


Bekas pekerja syarikat telekomunikasi mengaku bersalah terima suapan RM15,000

KUALA LUMPUR 26 Mac. – Seorang bekas pekerja di sebuah syarikat telekomunikasi mengaku bersalah di Mahkamah Sesyen di sini hari ini, atas lima pertuduhan gagal melaporkan suapan berjumlah RM15,000 yang diberikan kepadanya, kepada Suruhanjaya Pencegahan Rasuah Malaysia (SPRM).

Bagi kelima-lima pertuduhan itu, Theva Kumar didakwa telah diberikan suapan wang tunai berjumlah RM15,000 daripada wakil syarikat Elite Entertainment Sdn Bhd, melalui akaun bank milik isterinya S. Caroline Josephine, kerana memberikan bilangan aduan pelanggan sebuah syarikat telekomunikasi kepada syarikat Elite Entertainment.

Dia didakwa melakukan kesalahan itu yang melanggar peruntukan Akta SPRM 2009 untuk melaporkan kesalahan pemberian wang itu, di HSBC Amanah cawangan Wangsa Maju antara 5 Mei dan 1 September 2016, mengikut Seksyen 25 (1) Akta SPRM 2009 dan boleh dihukum di bawah Seksyen 25 (2) akta sama, memperuntukkan hukuman denda maksimum RM100,000 atau dipenjara sehingga 10 tahun atau kedua-duanya.

Sementara itu, tertuduh membuat pengakuan tidak bersalah bagi lima pertuduhan menerima suapan daripada seorang individu, iaitu wang berjumlah RM7,500 melalui permindahan daripada akaun Standard Chartered Bank Berhad milik Lonnex Sdn Bhd ke akaun HSBC Band Berhad milik individu sama (Caroline) sebagai upah bagi memberikan bilangan aduan pelanggan yang dikawal selia oleh sebuah syarikat telekomunikasi kepada individu tersebut, di HSBC bank cawangan Wangsa Maju antara 5 Februari dan 4 Oktober 2016.

Dia didakwa mengikut Seksyen 16 (a) (A) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 (1) akta sama, yang membawa hukuman penjara maksimum 20 tahun dan denda tidak kurang lima kali ganda nilai suapan atau RM10,000 atau mana-mana yang lebih tinggi, jika sabit kesalahan.

Suzana membenarkan tertuduh diikat jamin RM12,000 dengan seorang penjamin bagi kesemua pertuduhan, dengan pasport tertuduh diserahkan kepada mahkamah dan perlu melaporkan diri ke pejabat SPRM berdekatan sebulan sekali.


Hatrik Ali Olwan bantu Jordan ‘ratah’ Harimau Malaya

Penyerang kelab Al-Jazeera Ali Olwan menjadi duri dalam daging buat skuad Harimau Malaya apabila meledak hatrik untuk membantu pasukan di ranking ke-93 dunia itu melebar rekod tanpa kalah pada lima perlawanan selepas seri tanpa jaringan dalam perlawanan pertama berdepan Malaysia pada 1988.

Skuad bimbingan Tan Cheng Hoe beraksi dengan baik pada 30 minit pertama perlawanan apabila berjaya mematahkan serangan tuan rumah yang dilihat lebih menguasai perlawanan.

Namun, situasi kucar kacir skuad negara mengundang padah apabila gawang Mohd Khairulazhan Mohd Khalid dibolosi pada minit ke-34 hasil tolakan mudah Ali yang menerima hantaran cantik Ehsan Hadad dari sebelah kanan padang.

Masalah komunikasi berlaku antara kapten Mohamad Aidil Zafuan Abd Radzak dan Mohd Khairulazhan yang gagal membaca bola hasil tandukan dari tengah padang oleh pemain Jordan mengakibatkan bola singgah di kaki Odai Al-Saify, yang dengan tenang menguis masuk gol kedua tuan rumah pada minit ke-42.

Tuan rumah seperti mendapat suntikan moral ketika waktu rehat, kembali garang di babak kedua perlawanan dengan menghasilkan dua gol dalam masa dua minit menjadikan kedudukan 4-0.

Tandukan ke belakang oleh pertahanan Kuala Lumpur City FC, Muhammad Irfan Zakaria disambar oleh Ali untuk gol kedua peribadinya pada minit ke-47 sebelum melengkapkan kemenangan skuad bimbingan Adnan Hamad itu apabila mencipta hatrik pada minit ke-49 selepas menerima lorongan cantik oleh Mousa Suleiman.

Biarpun menunjukkan aksi positif dengan melancarkan serangan ke kubu tuan rumah namun pasukan kebangsaan tidak berupaya untuk setidak-tidaknya menjaringkan gol sagu hati dan kedudukan 4-0 itu kekal hingga wisel penamat ditiup pengadil perlawanan.

Malaysia yang menduduki ranking ke-154 dunia, akan menamatkan aksi perlawanan persahabatan di Jordan berdepan Uzbekistan (ke-84 dunia) di Stadium Antarabangsa Amman, Sabtu ini (9 Oktober).


Belum rezeki Melaka United…

KETUA Jurulatih Kelab Bolasepak Melaka United (Melaka United FC), Zainal Abidin Hassan akur dengan kegagalan kelab bimbingannya mara ke pentas akhir Piala Malaysia.

Menurut Zainal, walaupun impian pasukannya untuk mencipta sejarah tidak kesampaian, namun sebagai jurulatih beliau mengakui berbangga dengan aksi yang ditunjukkan pemain.

Ujarnya, pemain tidak mengenal erti putus asa sepanjang perlawanan yang diheret sehingga masa tambahan itu selepas terikat dengan agregat 2-2 pada masa sebenar.

“Pujian perlu diberi kepada pemain kerana mereka menunjukkan semangat juang tinggi dan tidak berputus asa untuk mengheret saingan ke masa tambahan.

“Di masa tambahan juga mereka masih menggasak dan mencipta beberapa peluang di kawasan lawan namun malam ini bukanlah malam kami untuk cipta kemenangan.

“Rezeki tidak menyebelahi Melaka, pasukan ini masih tidak tewas cuma kita tidak berjaya sempurnakan penalti untuk pergi ke perlawanan akhir, walaupun kecewa tetapi pemain telah berikan yang terbaik dan perlu meneruskan perjuangan,”
katanya dalam sidang media selepas perlawanan.

Dalam aksi yang dicemari insiden bekalan elektrik terputus itu, Melaka United terlebih dahulu ketinggalan seawal minit ke-9 selepas J Partiban membuka tirai jaringan buat KL City.

Namun, skuad Hang Tuah berjaya bangkit menyamakan kedudukan pada minit ke-65 menerusi Ahmad Syamim Yahya untuk menjadikan agregat 2-2 buat kedua-dua pasukan.

Perlawanan kemudiannya diheret ke masa tambahan selepas tiada gol terhasil dan akhirnya penentuan sepakan penalti menjadi penentu untuk memilih pasukan yang akan ke final.

Melaka United akhirnya terpaksa akur tewas selepas penyerang importnya, Giovane Gomez gagal menyempurnakan sepakan penalti ketiga, manakala KL City FC berjaya dalam semua sepakan penaltinya.


Kanak-kanak lelaki hilang di sungai ditemukan lemas

KUANTAN, 2 Mac – Kanak-kanak lelaki yang dilaporkan hilang di Sungai Pasir, Kampung Seri Makmur, Pekan dekat sini semalam, ditemukan lemas hari ini.

Ketua Balai Bomba dan Penyelamat (BBP) Pekan Wan Samsul Effendi Wan Mahmud berkata mayat Muhammad Hafizhan Abd Zaib, 10, ditemukan pada 12.10 tengah hari kira-kira 50 meter dari lokasi dia dipercayai hilang.

Beliau berkata operasi mencari dan menyelamat yang bersambung pagi tadi turut melibat polis, Angkatan Pertahanan Awam, bomba termasuk Pasukan Penyelamat Di Air BBP Pekan serta dua ekor anjing pengesan bomba.

Muhammad Hafizhan dilaporkan hilang selepas disyaki tergelincir di tebing alur ladang kelapa sawit yang dinaiki air akibat hujan lebat berterusan sejak dua hari lepas, sebelum dibawa arus ke anak sungai tersebut.


75 peratus peniaga, penjaja sudah divaksin – Zaleha

AYER KEROH 17 Sept. – Kira-kira 75 peratus peniaga serta penjaja kecil di negeri ini telah lengkap divaksinasi sekali gus memudahkan urusan perniagaan di premis mereka.

Yang Dipertua Persatuan Penjaja, Peniaga dan Pengusaha Kecil Melayu Negeri Melaka, Datuk Zaleha Bujang berkata, sebanyak 25 peratus peniaga yang masih belum divaksin itu dijangka selesai pada Oktober depan.

“Biarpun belum 90 peratus peniaga lengkap vaksin sebab ada yang berniaga dan tidak sempat keluar ambil vaksin, saya anggarkan dalam 75 peratus peniaga telah lengkap vaksin,” katanya ketika dihubungi MHI.

Terdahulu, MHI melaporkan kerajaan negeri tidak teragak-agak untuk mengambil tindakan tegas kepada peniaga dan penjaja di negeri ini yang enggan menerima vaksin.

Exco Pembangunan Usahawan Negeri, Datuk Norhizam Hassan Baktee berkata, antara tindakan yang diambil termasuklah menutup operasi perniagaan serta membatalkan lesen perniagaan peniaga terlibat.

Katanya, tindakan itu perlu dilakukan bagi mengelakkan penularan jangkitan yang lebih serius membabitkan aktiviti perniagaan di negeri ini terutama apabila pintu sempadan negeri dibuka nanti.

“Nasihat telah diberi, amaran juga telah diberi. Tapi kalau di luar sana masih tidak mahu vaksin, saya sendiri akan mengambil tindakan tegas dan menutup perniagaan mereka.

“Kalau enggan divaksin, jangan berniaga, kita tak benarkan kerana kita tak mahu disebabkan seorang peniaga ia melibatkan orang lain pula nanti.


COVID-19: Kes baharu 1,683, tiga lagi kematian hari ini – KP Kesihatan

KUALA LUMPUR 7 Mac – Kes harian baharu COVID-19 di negara ini kekal di bawah 2,000 kes untuk dua hari berturut-turut dengan 1,683 kes dilaporkan hari ini.

Kes sembuh pula merekodkan 2,506 kes manakala terdapat tiga lagi kematian baharu akibat wabak itu menjadikan angka keseluruhan maut kini 1,169 individu.

Ketua Pengarah Kesihatan Tan Sri Dr Noor Hisham Abdullah berkata perkembangan baharu itu menjadikan kumulatif kes positif dan kes sembuh masing-masing sebanyak 313,460 dan 291,958 kes manakala kes aktif kini 20,333.

“Kes baharu hari ini melibatkan 1,673 penularan tempatan dan 10 lagi kes import. Terdapat 174 kes dirawat di unit rawatan rapi (ICU) dengan 81 daripadanya menggunakan alat bantuan pernafasan,” katanya menerusi ciapan di Twitternya mengenai perkembangan COVID-19, hari ini.

Selangor mencatat kes baharu tertinggi dengan 746 kes diikuti Sarawak (201); Pulau Pinang (172); Johor (158); Kuala Lumpur (125) dan Sabah (99).

Negeri Sembilan dan Perak masing-masing merekodkan 48 kes, Perlis (24), Kedah (15); Kelantan (12), Pahang (12), Terengganu (10), Labuan (lapan), Melaka (3) dan Putrajaya dua kes.

Sementara itu dalam kenyataannya, Dr Noor Hisham berkata kesemua kes kematian hari ini melibatkan warga tempatan iaitu seorang lelaki dan dua wanita dalam lingkungan umur 78 hingga 85 tahun dengan masing-masing menghidap penyakit kronik.

Dalam pada itu, beliau memaklumkan terdapat lapan kluster baharu dikesan hari ini melibatkan lima kluster di tempat kerja, dua kluster pusat tahanan dan satu kluster penularan komuniti.

Kluster di tempat kerja membabitkan dua di Selangor iaitu Kluster Kemuning Enam dan Kluster Jalan Sungai Selangor, Kluster Industri Inanam di Sabah, Kluster Jalan Industri Tiga (Johor) dan Kluster Tapak Bina Jalan Satu (Kuala Lumpur).

“Kluster di pusat tahanan pula melibatkan Kluster Jalan Awang di Sarawak dan Kluster DTI Persiaran Wawasan di Perlis, manakala kluster dalam komuniti adalah Kluster Kiba di Sarawak,” katanya.

Beliau berkata pengesanan kluster baharu itu menjadikan jumlah keseluruhan kluster di negara ini kini 1,199 kluster dengan 472 kluster masih aktif.


Harga siling ayam mentah dijangka tamat – KPDNHEP

REMBIA 30 Julai – Penetapan harga siling ayam mentah dijangka bakal ditamatkan tidak lama lagi, kata Kementerian Perdagangan Dalam Negeri dan Hal Ehwal Pengguna (KPDNHEP).

Ketua Setiausaha KPDNHEP Datuk Azman Mohd Yusof berkata ia merupakan antara mekanisme yang dibincangkan selepas pelaksanaan harga siling RM9.40 sekilogram di Semenanjung Malaysia tamat pada 31 Ogos.

“Sebelum ini bekalan ayam tidak cukup dan ia menyebabkan tekanan pada harga. Oleh sebab itu, kerajaan melihat bebanan kepada rakyat dan memperkenalkan harga siling ayam RM9.40.

“Selepas kita perkenalkan harga siling itu dan kebenaran import ayam, kita melihat akhirnya ayam-ayam di pasaran semakin banyak dan ayam yang dahulunya kecil dan sakit kini sudah tiada isu lagi.

“Kebanyakan ayam yang ada sekarang boleh dikatakan sudah melebihi dua kilogram seekor dan kebanyakan tempat juga sudah mula menjual dengan harga yang lebih murah iaitu sehingga RM6.99 sekilogram,” katanya.

Beliau berkata demikian pada sidang media selepas mengadakan lawatan ke sebuah kilang pembuatan mainan kanak-kanak di kawasan perindustrian Alor Gajah, di sini, hari ini.

Hadir sama, Exco Perpaduan, Penerangan, Sumber Manusia dan Hal Ehwal Pengguna negeri Ngwe Hee Sem; Ketua Penguatkuasa KPDNHEP Azman Adam dan Pengarah KPDNHEP Melaka Norena Jaafar.

Dalam pada itu, Azman berkata, kerajaan juga dijangka mempertimbangkan semula kebenaran untuk mengeksport ayam bulat ke luar negara susulan berlaku lambakan ayam pada ketika ini.


Petronas temui minyak di Jawa Timur, Indonesia

KUALA LUMPUR 24 Feb. – Anak syarikat Petroliam Nasional Bhd (Petronas), PC North Madura II Ltd, menemui minyak di telaga eksplorasi Hidayah-1 yang terletak dalam kontrak perkongsian pengeluaran (PSC) North Madura II di luar pantai Jawa Timur, Indonesia.

“Telaga itu menemui pengumpulan karbonat mengandungi minyak dengan kualiti takungan yang baik di formasi karbonat Ngimbang dan diuji pada anggaran 2,100 tong sehari (BOPD) dengan kualiti minyak mentah yang baik.

Naib Presiden Eksplorasi Huluan Petronas Emeliana Rice-Oxley berkata, penemuan itu merupakan satu kejayaan penting bagi PSC North Madura II PSC kerana ia membuktikan potensi pengumpulan karbonat di kawasan tersebut.

“Ini merupakan satu perkembangan baik dan bukti potensi eksplorasi yang luas di Indonesia. Kami berharap dapat mengukuhkan hubungan dan kerjasama kami dengan kerajaan bagi menyediakan bekalan tenaga yang bersih, selamat dan terjamin kepada Indonesia,” katanya.

Sementara itu, Presiden PC North Madura II Mohd Nazlee Rasol berkata penemuan itu merupakan bukti komitmen Petronas untuk terus mengembangkan perniagaan huluannya di negara tersebut.

“Kami berterima kasih atas sokongan padu yang diberikan oleh SKK Migas dan kerajaan tempatan Kabupaten Sampang dalam menjayakan penggerudian telaga eksplorasi Hidayah-1,” katanya.

Petronas juga merupakan pengendali lapangan minyak dan gas Bukit Tua di luar pantai Jawa Timur dan rakan usaha sama dalam enam PSC lain yang terletak di luar pantai dan daratan Sumatera, Laut Natuna, Jawa Timur serta Kalimantan.

Terdahulu, hari ini, Petronas mengumumkan penemuan gas daripada telaga eksplorasi Dokong-1 di Block SK417 PSC, terletak di laut cetek Wilayah Baram Province, kira-kira 90 kilometer daripada perairan Sarawak.


SPM 2020: Hampir 50,000 guru terlibat di belakang tabir

KUALA LUMPUR 20 Feb. – Seramai hampir 50,000 guru akan terlibat dalam pelbagai peringkat bagi peperiksaan Sijil pelajaran Malaysia (SPM) 2020 yang akan bermula Isnin ini.

Menteri Kanan Pendidikan Datuk Dr Radzi Jidin, penglibatan itu bukan sahaja sebagai pengajar di sekolah bahkan turut merangkumi tugas sebagai pengawas peperiksaan dan pemeriksa kertas jawapan SPM daripada lebih 3,000 pusat peperiksaan seluruh negara.

Pembabitan jumlah yang besar itu ujarnya, adalah bertujuan untuk memastikan keputusan peperiksaan SPM 2020 diterima lebih awal bagi memudahkan urusan pelajar untuk melanjutkan pelajaran ke peringkat yang lebih tinggi.

“Sebab itulah tahun ini cukup berbeza memandangkan kita telah lewatkan peperiksaan itu, maka pemeriksa kertas SPM juga perlu ditambah. Ini bertujuan untuk kita pendekkan tempoh pemeriksaan kertas SPM.

“Jadi, guru-guru ini bukan sahaja mengajar, tetapi mereka juga akan mengawas peperiksaan dan menjadi pemeriksa kertas soalan. Sebab itulah kita usahakan penglihatan yang ramai dalam kalangan guru dan Alhamdulillah kesemua mereka cukup komited untuk melaksanakan tugas,” katanya.

Dalam pada itu, Radzi memaklumkan buat pertama kali dalam sejarah, pemeriksaan kertas SPM akan dibuat sepenuhnya secara dalam talian ke atas semua subjek, kecuali kertas Seni Visual.